GPS tetap sokong Muhyiddin

SERIAN: Ketua Menteri, Datuk Patinggi Abang Johari Tun Openg menegaskan Gabungan Parti Sarawak (GPS) kekal menyokong kerajaan sedia ada di bawah pimpinan Tan Sri Muhyiddin Yassin.

Pengerusi GPS itu berkata, GPS akan tetap berada di belakang dan menyokong pimpinan Muhyiddin dan Kerajaan Perikatan Nasional (PN).

“Seperti yang saya nyatakan semasa ucapan Hari Malaysia di Sibu sebelum ini, kami (GPS) di belakang Muhyiddin,” tegasnya pada sidang media selepas Majlis Pemimpin Bersama Rakyat di Dewan SJK Chung Hua, Serian, semalam.

Beliau berkata demikian ketika diminta mengulas mengenai kenyataan Presiden Parti Keadilan Rakyat (PKR), Datuk Seri Anwar Ibrahim semalam yang mendakwa mendapat sokongan kukuh dan meyakinkan daripada Ahli Parlimen untuk membentuk Kerajaan Persekutuan yang baharu.

Sementara itu, ditanya mengenai jika terdapat Ahli Parlimen GPS yang menyokong Anwar, Abang Johari menegaskan tiada seorang Ahli Parlimen yang berbuat demikian.

“Tiada dari mereka… saya tidak tahu dari mana beliau (Anwar) mendapat kiraan (sokongan majoriti Ahli Parlimen) berkenaan, tambahan pula presiden-presiden parti komponen GPS seperti Parti Rakyat Bersatu Sarawak (SUPP) dan Parti Rakyat Sarawak (PRS) juga ada di sini,” tegasnya.

Abang Johari menyifatkan tindakan Anwar itu sebagai pelik dan tidak tahu tujuan Anwar berbuat demikian pada waktu negeri Sabah sedang mengadakan pilihan raya negeri (PRN).

“Saya tidak tahu kenapa Anwar mengumumkan perkara tersebut hari ini dan dalam masa yang sama Sabah sedang menjalakan PRN dan analisis saya mengenai perkara ini adalah ‘pelik’.

Ditanya adakah GPS ada dihubungi oleh Anwar untuk mendapatkan sokongan itu, Abang Johari berkata tidak ada.

“Tidak, hari ini saya menghadiri mesyuarat di Serian, kalau dahulu semasa krisis negara ada, tetapi bagi kita negara Malaysia mesti mempunyai kerajaan yang stabil dan kuat terutamanya semasa masalah pandemik Covid-19 ini,” katanya.

Beliau pada masa yang sama turut menafikan situasi politik yang berlaku itu adalah disebabkan ketidakpuasan hati sesetengah pihak dengan bayaran Cukai Jualan Negeri (SST) Kerajaan Persekutuan menerusi Petroliam Nasional Berhad (Petronas) kepada Sarawak.

“Isu SST kita adalah perkara yang berbeza dengan rundingan yang sedang kita buat. Ia adalah tuntutan cukai hasil dari negeri kita dan tiada kaitan dengan rundingan,” jelasnya.

Terdahulu, Anwar pada sidang media menyatakan beliau juga telah mendapat perkenan untuk menghadap Yang di-Pertuan Agong pada Selasa, tetapi ditangguhkan berikutan Seri Paduka mendapat rawatan di Institut Jantung Negara.

“Alhamdulillah kini saya telah dapat sokongan yang kukuh dan meyakinkan daripada Ahli-ahli Parlimen untuk saya persembahkan kepada Yang di-Pertuan Agong dan dengan sokongan dan majoriti kukuh, bermakna pada saat ini kerajaan Perdana Menteri Tan Sri Muhyiddin Yassin telah jatuh,” kata Anwar.

Oleh Zarina Abdullah

See author's posts


Jururawat disyaki bunuh warga emas

ROM: Polis Itali menahan seorang jururawat yang disyaki membunuh lapan pesakit warga emas di rumah penjagaan dalam tempoh dua tahun lalu.

Penahanan itu susulan penyiasatan panjang selepas kematian tinggi direkodkan di rumah penjagaan yang terletak di Ascoli Piceno.

Pendakwa raya memulakan siasatan pada September 2018 selepas siri kematian yang mencurigakan berlaku di situ dan mula mengesan rekod lama di fasiliti itu.

Suspek lelaki berusia 57 tahun yang tidak didedahkan namanya itu dipercayai menyuntik pesakit dengan dos ubat yang kuat sehingga boleh membunuh, antara Januari 2017 hingga Februari 2019.

Media melaporkan, suspek juga dikesan cuba membunuh empat lagi pesakit. – AFP

See author's posts


Telekomunikasi jadi agenda utama

KUCHING: Timbalan Ketua Menteri Datuk Amar Awang Tengah Ali Hasan menghadiri mesyuarat Jawatankuasa Kerja Sosioekonomi Di Bawah Majlis Khas Mengenai Perjanjian Malaysia 1963 yang di adakan secara atas talian di Wisma Bapa Malaysia, semalam.

Mesyuarat yang diadakan untuk kali ketiga tersebut membincangkan isu-isu khusus berkaitan telekomunikasi.

Datuk Amar Awang Tengah pada mesyuarat tersebut mengucapkan terima kasih kepada Kerajaan Pusat dibawah pimpinan Perdana Menteri Tan Sri Muhyiddin Yassin yang telah memberi jaminan bahawa isu isu berkaitan MA63 akan dibincangkan secara adil pada lawatan Perdana Menteri ke Kuching baru-baru ini.

“Kita juga telah memulakan usaha ke arah ekonomi digital sejak 2017 dengan menyedari kepentingan data dan innovasi yang akan menjadi pemacu perkembangan teknologi.

“Dengan pandemik Covid -19, telekomunikasi sudah menjadi satu kemestian dan adalah wajar isu berkaitan dibincang dan diselesaikan,” tambah beliau.

Mesyuarat tersebut dipengerusikan oleh Menteri di Jabatan Perdana Menteri, Dato’ Sri Mustapha Mohamed dan turut dihadiri beberapa Menteri Persekutuan seperti Menteri Kanan Perdagangan Antarabangsa dan Industri, Dato’ Seri Mohamad Azmin Ali dan Menteri Kanan Kerja Raya, Dato Sri Fadillah Yusof.

Oleh NUR AIN OTSMAN

See author's posts


Jom bersantai di FC® Lite by Farmer’s Crib®

Selepas sekian lama tidak duduk bersantai bersama teman-teman gara-gara Perintah Kawalan Pergerakan (PKP), sekarang adalah masa untuk kembali bersama rakan-rakan melalui detik-detik indah sambil makan dan minum.

Justeru pilihan lokasi yang sesuai untuk bersantai sudah semestinya tempat yang unik, selesa dan menawarkan pilihan makanan dan minuman yang berkualiti tinggi.

Justeru jika anda ke Plaza Merdeka Shopping Center, apa kata anda singgah di FC® Lite by Farmer’s Crib®  yang terletak di tingkat bawah (berhadapan Guardian) dan nikmati pengalaman indah menjamu selera di sini.

Ditubuhkan dalam tahun 2018, premis ini  dimiliki dan diuruskan oleh Farmer’s Crib® yang mempunyai pengalaman luas di dalam bidang makanan dan minuman sejak 2012.

Sesuai dengan slogan mereka, Good Times Start With Farmer’s Crib®, ia menawarkan pelanggan dengan minuman segar dan hebat rasanya, selain hidangan unik dan eksklusif ‘Happy UFO™’ yang dihidangkan dalam persekitaran tersendiri pada kadar harga mampu beli.

Menurut jurucakap FC® Lite by Farmer’s Crib® , pihaknya  amat komited untuk menawarkan kudapan dan minuman berkualiti tinggi kepada para pelanggan, selain menjanjikan khidmat pelanggan yang terbaik.

Makanan

Makanan  bertaraf bintang di sini adalah Happy UFO™, hidangan unik yang dimasak sebaik sahaja ditempah oleh pelanggan.  Teksturnya amat rangup di luar dan lembut di dalam, manakala  semua bahan dimasak  dengan Happy UFO™.  Hidangan ini sesuai dinikmati segera kerana keenakannya paling  terasa ketika masih panas.

Sementara itu, hidangan terlaris adalah Chocolate+Cheese Happy UFO™ & Chicken Ham+Cheese Happy UFO™, manakala pilihan lain adalah Original Happy UFO™, Cheese Happy UFO™, Chocolate Happy UFO™ dan Chicken Ham Happy UFO™.

Kudapan kegemaran pelanggan  yang lain ialah Brown Sugar Ice Cream yang diformulasi khas dari Sirap Gula Perang.  Dengan rasa manisnya yang sesuai dan aroma yang unik, keenakannya sukar ditemui di lain-lain tempat.

Produk lain yang turut ditawarkan di sini ialah lempeng leku, bertih jagung, biskut  (Danish Butter, Almond), puding mangga, Kek Batik Coklat Milo Moist, kambing perap beku, kambing beku dibakar dengan oven, ayam perap beku dan ayam beku di bakar dengan oven.

Minuman

Brown Sugar Milk Tea yang diperbuat dari gula apong dengan aroma unik dan tekstur yang pekat pasti akan memenuhi cita rasa semua.  Lebih menambah selera apabila minuman ini digabungkan dengan teh susu istimewa di sini.

Sementara itu, pilihan lain minuman terdiri daripada teh susu, kopi, coklat, Ice Blended, minuman keju, minuman bersoda, jus buah-buahan segar, teh panas/sejuk dan minuman dalam botol.

Oleh HAINI DARANI

See author's posts


Padam api guna kain basah berjaya kawal kebakaran

LAWAS: Pengetahuan mengenai kaedah memadam kebakaran, berjaya dipratikkan masyarakat kampung apabila berjaya mengawal kebakaran sebuah rumah di Kampung  Awat-Awat hari ini.

Pada kejadian jam 7.45 pagi itu, jiran bersebelahan yang menyedari kejadian kebakaran berlaku, bertindak pantas membantu memadam api yang marak menggunakan kain basah.

Ketua Balai Bomba dan Penyelamat (BBP) Lawas, Azman Ibrahim berkata kebakaran itu berpunca daripada aktiviti membakar kotak telur yang diletakkan di atas meja dapur tanpa pengawasan.

“Jiran berhampiran berjaya memadam kebakaran sepenuhnya  menggunakan kaedah melemaskan (menggunakan kain basah).

“Keadah ini menghalang kemasukan udara dengan cara menutup permukaan bahan api yang terbakar dan menggunakan teknik melaparkan dengan memindahkan bahan api yang terbakar dan belum terbakar ke luar rumah sebelum pihak bomba tiba di lokasi,” katanya.

Beliau berkata, kebakaran itu hanya melibatkan dua peratus meja dapur dan tidak melibatkan struktur rumah.

“Tiada  kecederaan dan kemalangan jiwa dilaporkan,” katanya.

Azman berkata sepasukan anggota bomba membabitkan empat kenderaan bergegas ke lokasi kejadian, pada jarak kira-kira 34 kilometer dari balai sebaik menerima panggilan kecemasan jam 7.45 pagi.

Oleh ADENG EDRUS

See author's posts


Longgokan kayu balak dirampas, dipercayai haram

SIBU: Pasukan Polis Marin (PPM) Wilayah Lima berjaya merampas kira-kira 160 batang kayu balak pelbagai jenis dan saiz yang dipercayai haram di perairan Pulau Dudong, Sungai Batang Rajang, semalam.

Ketua Polis Daerah Sibu, ACP Zulkipli Suhaili berkata, ketika menjalankan tugas Op Pensura sekitar jam 9 pagi, sepasukan anggota PPM Wilayah Lima Sibu menggunakan bot ronda menemui satu longgokan kayu balak yang telah diikat menjadi rakit.

“Hasil pemeriksaan lanjut mendapati lebih kurang 160 batang kayu balak pelbagai jenis dan saiz tidak mempunyai tanda tukul Jabatan Hutan Sarawak dan dipercayai diperolehi secara haram,” katanya dalam satu kenyataan hari ini.

Katanya, nilai keseluruhan rampasan lebih kurang RM408,000.

“Kesemua barang rampasan diserah kepada pegawai Perhutanan Bahagian Sibu untuk tindakan lanjut,” katanya.

Oleh AKUM GIMAN

See author's posts


Sarawak mahu Putrajaya beri perhatian lebih, elak pembangunan berat sebelah

KUCHING: Premier Sarawak, Datuk Patinggi Tan Sri Abang Johari Tun Openg mengharapkan agar Kerajaan Persekutuan memberi perhatian lebih daripada sebelum ini untuk mengelakkan pembangunan berat sebelah.

Beliau juga berharap isu-isu tertunggak, khususnya formula saluran kewangan kepada Sarawak dan Sabah akan dipersetujui tidak lama lagi oleh Kerajaan Persekutuan supaya dua negeri ini dapat memperoleh bahagian yang saksama dalam pulangan hasil dari Kerajaan Persekutuan kepada kerajaan negeri.

Katanya, Sarawak telah mencadangkan formula berdasarkan kesihatan ekonomi semasa negara dan bukannya sebagai bahan edaran semata-mata.

“Saya percaya formula Sarawak adalah mekanisme yang adil untuk membahagikan sumbangan kewangan persekutuan kepada negeri ini dan juga Sabah seperti yang diperuntukkan dalam Perlembagaan,” katanya dalam perutusan Tahun Baharu Cina.

Abang Johari turut meluahkan rasa gembiranya kerana beberapa isu tertunggak mengenai Perjanjian Malaysia 1963 (MA63) diberi keutamaan oleh Kerajaan Persekutuan, khususnya yang bertujuan untuk memastikan pelaksanaan projek pembangunan berkesan dan pantas di negeri ini.

“Kelulusan baru-baru ini untuk memberi kuasa kepada negeri ini melaksanakan projek bernilai RM50 juta dan ke bawah sepatutnya menjadi langkah tepat bagi mengelakkan kelewatan atau tidak pelaksanaan projek yang diluluskan di Sarawak,” katanya.

Beliau menasihati rakyat Sarawak untuk terus berusaha ke arah memperkukuhkan perpaduan dalam masyarakat yang mempunyai pelbagai agama, bangsa dan budaya di Bumi Kenyalang yang tercinta ini.

“Berdasarkan keadaan sekarang kita boleh berkunjung ke rumah rakan-rakan kita yang meraikan Tahun Baharu Cina sebagai usaha berterusan untuk terus mengeratkan tali-silatulrahim antara kita dengan memperkukuhkan semangat saling hormat antara satu sama lain.

“Akhir kata, sekali lagi saya mengucapkan Selamat Tahun Baharu Cina 2023 dan semoga kita beroleh kesejahteraan dan dikurniakan dengan kesihatan yang baik. Saya bagi pihak keluarga sekali lagi mengucapkan Gong Xi Fa Cai, Xin Nian Kuai Le,” katanya

Oleh SHAHRUL QAIZAT

See author's posts


Persoalan halus yang terlindung

“Rasakan kau manusia!” Aku terkejut. Darahku menyirap naik. Mataku terbeliak. Suara itu betul-betul di telingaku. Belum sempat aku menoleh, satu pukulan angin hinggap di pipiku. Aku terpelan- ting ke kanan dan terjelepok ke tanah. Aku mengerang kesakitan. Nasibku baik, sistem pertahanan badan membantu menyelamatkan mukaku. Namun nyawaku berkurang secara mendadak kepada satu kuasa antibodi lagi.”

Dengan keadaan badan yang lemah tidak berdaya, Leftenan AstroZeneca cuba membalas balik. Namun keupayaan dirinya telah terbatas. Batuk dan sakit kepala yang ditanggung oleh Leftenan AstroZeneca menyebabkan aliran nafas mula tersekat-sekat dan kemudiannya tidak sedarkan diri. Melalui pemeriksaan RTK, alangkah leganya apabila melihat hasil keputusan Leftenan AstroZeneca. Pihak tentera musuh tidak berada dalam tubuhnya. Dia masih mempunyai peluang dan kesempatan untuk terus melaksanakan misi perjuangan yang diarahkan oleh Ketua Komander Kem Pertahanan Wilayah Darul Hana. Tetapi mampukah dia beraksi sedangkan berada dalam keadaan tidak berdaya? Leftenan AstroZeneca sudah siap siaga dengan persediaan, termasuk menelan pil vitamin D. Pihak musuh yang tidak kelihatan boleh menyerbu pada bila-bila masa sahaja jika seseorang itu cuai dan lalai. Sama ada dikuarantin atau tidak, musuh yang menakutkan itu pasti menanti.

Di akhir cerita, Leftenan berjaya menewaskan satu persatu tentera musuh dengan senjata sanitizer semasa dalam kuaran- tin di rumah. Pihak musuh digambarkan berwajah seperti zarah yang dikelilingi bentuk bucu seperti mahkota. Sungguh menakutkan. Ada tanda pada baju celoreng merahnya dengan tulisan Coronavirus. Demikianlah Benjamin Asin memberikan rupa wajah virus itu dan lakarannya hampir sama dengan apa yang telah dilihat melalui media massa, hanya ada sedikit tambahan untuk menjadikannya sesuai dengan fiksyen kreatif. Bebas daripada mod kuarantin, belum membawa makna yang besar. Leftenan AstroZeneca boleh menarik nafas lega. Namun, itu hanyalah kejayaan kecil dan pihak musuh bernama virus COVID-19 masih terus berleluasa di mana-mana andai masyarakat tidak mematuhi langkah kawalan dan penjagaan diri sebagaimana yang dinasihatkan oleh pakar perubatan bertauliah. Tempoh berkurung dua tahun yang dialami oleh masyarakat dunia sudah cukup menyeksa mereka secara psikologi.

Walaupun masih sederhana dan dangkal jalan penceritaan- nya, namun hasil karya Benjamin Asin ini wajar dipuji kerana menawarkan pengalaman berbeza daripada apa-apa yang sudah lazim dibaca dalam karya tentang COVID-19. Cerpen ini merupakan percubaan naratif yang kreatif dan menyerlahkan usaha pengarangnya untuk mencari sudut pandangan baharu dalam membina naskhah berkaitan isu semasa. Namun jika dibantu dengan beberapa maklumat tambahan dan jalan cerita yang menarik, saya yakin naskhah Mod Kuarantin ini pasti lebih menyengat dan mencabar. Benjamin Asin telah memberikan peranan kepada nama-nama jenis vaksin untuk diangkat sebagai watak-watak yang tugas- nya adalah untuk memastikan serangan virus COVID-19 dibasmi dari muka bumi. Bukankah hal itu sungguh unik dan relevan dengan tema naskhah? Idea yang ingin dikembangkan oleh pengarang sudah cukup baik, hanya tinggal lagi bagaimana untuk menyampaikan ceritanya supaya tampak lebih meyakinkan. Apakah naskhah karya Benjamin Asin menepati apa yang diistilahkan dengan sains fiksyen?

Dalam sebuah artikel yang terbit (dalam talian) di akhbar Berita Harian, tulisan Muhammad Fakhruddin Safian Shuri bertajuk Perbetulkan Tanggapan Konsep Sains Fiksyen, dijelaskan serba ringkas takrifan karya fiksyen sains, konsep dan sifatnya yang membentuk ciri-ciri spesifik naskhah sains fiksyen. Bukan hal baharu, karya-karya bercorak sains fiksyen telah bertapak di negara kita sejak dekad 1970-an lewat karya Mohd. Ariffin Siri, Rubaidin Siwar, Mohd Ismail Sarbini dan seterusnya diteruskan oleh pengarang-pengarang kontemporari yang sudah tentu menyerapkan pelbagai suntikan baharu – falsafah dan pemikiran – untuk mempertingkatkan tahap kompleksiti ke dalam karya. Ted Chiang, sebagai contoh, merupakan bintang sensasi baharu dalam penulisan sains fiksyen pada masa kini. Malahan cerpennya, Story of Your Life, telah diadaptasi ke layar perak dengan tajuk Arrival (ditayangkan pada tahun 2016) di bawah arahan Dennis Villeneuve. Sentuhan psikologi, emosi, kekeluargaan dan ke- manusiaan telah meninggikan nilai artistik kepada kandungan filem itu.

Elemen-elemen keanehan

seperti makhluk asing dari angkasa lepas, pengembaraan ke planet Marikh, serangan virus maut dalam sektor perubatan, penceroboh dari spesies berbeza, kecanggihan komunikasi, senjata ciptaan terkini yang sukar diindera secara konvensional dan latar futuristik memperkaya jalur imaginasi seseorang pengarang yang berkecenderungan menulis kisah-kisah di luar daripada lingkungan kebiasaan melalui pendekatan sedemikian. Sama ada sastera yang berbentuk ortodoks atau spekulatif, ia sama-sama memeriahkan langgam penulisan karya kreatif dan menyumbang evolusi idea khazanah kesusasteraan kebangsaan. Tidak ada garis pemisah ketara dalam teks sastera, seandainya karya bercorak sains fiksyen -yang kononnya tidak dianggap sebagai sastera serius – bahkan meluaskan sudut pandang baharu dalam memperlihatkan situasi kemanu- siaan semasa, sebagaimana yang diperlihatkan dalam filem Arrival.Saya memetik artikel tulisan Muhammad Fakhruddin Safian Shuri yang telah disentuh sebelum ini, sebenarnya, apa yang lebih penting ialah persediaan penulis sebelum menghasilkan karya fiksyen sains seperti mendapatkan maklumat dan membuat penyelidikan berkaitan bidang sains yang ingin dike- tengahkan ke dalam karya, serta peka dengan hubung kait antara bidang sains dengan kemanusiaan yang boleh menjadi per- soalan yang menarik dalam karya. Pendek kata, ia bukan berdasarkan kelainan semata-mata.

Sekurang-kurangnya apa yang diusahakan oleh pengarang dalam naskhah Mod Kuarantin mengimbuh sedikit kelainan. Pengarang memiliki sudut berbeza tentang fenomena yang melanda dunia sekarang. Sejujurnya dalam ranah kesusas- teraan, ia bukanlah teknik baharu dalam naskhah berbentuk sains fiksyen. Nama-nama vaksin yang diangkat oleh pengarangnya memang pilihan yang bijak agar ceritanya tambah lebih dekat dengan keadaan semasa. Barangkali dengan pendekatan sedemikian, pembaca akan sedar betapa dahsyatnya apabila virus COVID-19 meresap ke dalam badan seseorang. Perjuangan Leftenan AstroZeneca bersama- sama dengan sekutunya meru- pakan simbol kepada usaha pihak kerajaan yang bersungguh- sungguh membela nyawa rakyat. Biarpun usaha yang diambil belum menyerlahkan kejayaan seratus-peratus, namun keadaan mula beransur-ansur kembali kepada sediakala. Betapa perit dan sengsaranya Leftenan AstroZeneca ketika terlantar di katil dan sungguhpun begitu, misi harus dilaksanakan walau nyawa menjadi taruhan. Di dunia nyata, kita boleh menyaksikan betapa teruknya anggota-anggota barisan hadapan yang menjadi tulang belakang semenjak virus Covid-19 menyerang setiap pelosok negara.

Secara kesimpulannya, naskhah Mod Kuarantin masih boleh diikuti dan mampu difaha- mi oleh pembaca seadanya. Pengarang telah menunjukkan sikap caknanya sebagai pengarang terhadap isu terkini. Syabas. Zaman pengarang dianggap sebagai pengkhayal dan asyik dengan masalah remeh-temeh, sudah bukan menjadi sandaran modal lagi untuk bersaing dalam arena penulisan kontemporari. Malahan naratif dalam Mod Kuarantin dikawal dengan rapi dan teratur. Itu yang paling pen-ting dalam sesebuah naskhah. Jalan cerita yang mudah juga memberikan kejelasan untuk pembaca mengikuti fokus temanya.

Dalam lapisan kedua naskhah Mod Kuarantin, pengarang seperti melontarkan persoalan halus yang terlindung di balik serangan mengejut wabak COVID-19. Adakah virus itu diciptakan secara sengaja? Dan untuk apa agendanya? Itulah ciri-ciri karya fiksyen spekulatif yang cuba memancing taakulan pembaca. Saya mencadangkan agar Benjamin Asin membaca buku karangan Noam Chomsky bertajuk Who Rules The World yang menganalisis dengan ter- buka situasi perkembangan dunia dari sudut pandangan seorang intelektual awam.

Umum menyedari menulis naskhah berbentuk realisme me-mang sukar dikarang andai tiada sumber cerita dan maklumat- maklumat yang diperlukan untuk mengukuhkan struktur. Apatah lagi apabila seseorang hendak menulis dari suatu bidang yang bukan menjadi autoriti dan kepakarannya. Walaupun demikian, pengarang naskhah telah memberikan bahan-bahan yang berkaitan dengan subjek cerita- nya dengan maklumat-maklumat yang tersebar melalui dalam ta- lian. Kesan-kesan fizikal yang dialami oleh mereka yang disahkan positif dipaparkan selayaknya. Itulah mustahaknya pembacaan yang menjadi pelantar kepada pembinaan naratif. Semakin jauh pembacaan seseorang penulis demi memperdalam subjek yang hendak ditulis, maka, semakin luar biasalah tahap kerja penu- lisannya.

See author's posts


Etnik minoriti Narum diancam kepupusan

Etnik Narum merupakan salah satu etnik minoriti pribumi Sarawak yang semakin lenyap akibat peredaran zaman dan semakin tidak dikenali.

Etnik ini juga sama seperti beberapa etnik lain seperti etnik Bakong, etnik Lahanan, etnik Sihan, etnik Kejaman, etnik Lakiput, etnik Saban, etnik Tagal dan beberapa etnik lain yang semakin mengecil bilangannya.

Namun begitu etnik Narum ini masih lagi wujud dengan kebanyakan mereka sekarang menduduki sebuah perkampungan iaitu di Kampung Narum Marudi.

Menurut cerita Jawatankuasa Kemajuan dan Keselamatan Kampung (JKKK) Kampung Narum, asalnya etnik Narum ini adalah daripada pecahan suku kaum Kenyah dari Ulu Baram yang telah berpindah ke hilir Sungai Baram sehinggalah ke Sungai Bakong.

Pada awal abad ke-15, etnik Narum juga dikenali sebagai Orang Ulu semasa pemerintahan Kesultanan Brunei di Borneo.

Pada masa itu etnik Narum ini diketuai seorang pembesar bernama Seleng Udeng dan mereka  mula memeluk agama Islam semasa pemerintahan Kesultanan Brunei ini.

Selepas menganut agama Islam, ketua mereka Seleng Udeng telah dianugerahkan gelaran Orang Kaya Panglima Baling oleh Kesultanan Brunei kerana jasa beliau dan pengikut-pengikutnya  yang banyak membantu Kerajaan Brunei ketika itu.

Dipercayai pada masa itu etnik Narum menetap di sebuah perkampungan di Sungai Melalut berhampiran dengan Sungai Arang di Sungai Bakong.

Di sinilah juga Orang Kaya Panglima Baling meninggal dunia dan beliau dikebumikan di atas bukit di tebing sungai Temiang yang terletak di antara Sungai Arang dan Sungai Melalut.

Ini terbukti dengan penemuan kubur Orang Kaya Panglima Baling di atas bukit tersebut dan diakui oleh masyarakat Iban di Sungai Arang bahawa masih ada kesan peninggalan tapak rumah panjang milik etnik Narum yang terdahulu sebelum mereka  berpindah keluar ke Marudi.

Difahamkan bahawa etnik Narum merupakan etnik Narum Islam pertama yang menduduki kawasan pekan Marudi sebelum berpindah ke Kampung Narum sehingga sekarang.

Terdapat  beberapa kubur lama etnik Narum di tebing Sungai Hilir Kampung Narum yang masih lagi dapat dilawati sehingga sekarang dan  kewujudannya dipercayai berusia ratusan tahun.

Setelah pengunduran pemerintahan Kerajaan Brunei dan Borneo diserahkan kepada kerajaan British, etnik Narum ini mula tenggelam kerana pada masa itu setiap penduduk pribumi Sarawak yang bergama Islam dikenali sebagai kaum Melayu Sarawak.

Ini sedikit sebanyak telah menggelamkan identiti asal etnik Narum sebagai Orang Ulu  dari segi kehidupan dan budayanya.

Setelah menduduki Kampung Narum, corak kehidupan etnik Narum ini telah berubah lebih kepada corak kehidupan kaum Melayu Sarawak disebabkan percampuran dan pergaulan.

Cuma yang masih kekal sehingga sekarang ialah bahasa etnik Narum sahaja yang masih dipertuturkan segelintir penduduk di Kampung Narum sehinggalah sekarang.

Loghat etnik Narum hampir sama dengan dialek Lakiput dan Jati Miriek sehingga kini jumlah penduduk etnik Narum yang masih menetap di Kampung Narum Marudi sekitar 2,000 orang.

Pelbagai usaha telah dilakukan oleh beberapa penduduk kampung Narum itu sendiri untuk mengetengahkan etnik Narum dan membuktikan kewujudannya supaya diketahui umum khususnya penduduk Marudi dan kaum-kaum lain di Sarawak.

Penduduk Kampung Narum sangat mengharapkan pihak kerajaan dapat membantu penduduk Kampung Narum yang terdiri dari asal etnik Narum dan membantu mempromosi dan mengiktiraf beberapa bukti kewujudan etnik Narum seperti Kubur Orang Kaya Panglima Baling dan tapak asal rumah panjang milik Narum di Sungai Melalut.

Bagi penduduk Kampung Narum,  kubur Orang Kaya Panglima Baling adalah satu sejarah yang amat besar maknanya dan Orang Kaya Panglima Baling adalah lambang kebanggaan etnik Narum yang pernah menerima gelaran “Lipan Merah” oleh Kesultanan Brunei suatu ketika dahulu.

Oleh JIKU JUGUONG

See author's posts


SPRM nafi dakwaan pembantu Syed Saddiq

KUALA LUMPUR: Suruhanjaya Pencegahan Rasuah Malaysia (SPRM) menafikan dakwaan pembantu kepada bekas Menteri Belia dan Sukan Syed Saddiq Syed Abdul Rahman iaitu Siti Nurul Hidayah bahawa beliau telah diugut, diherdik dan dipaksa untuk beri keterangan seperti yang tular di media sosial.

Pengarah Siasatan SPRM Datuk Norazlan Mohd Razali berkata, pihaknya menolak sekeras-kerasnya dakwaan itu yang menyatakan penama berkenaan telah diperlakukan sedemikian untuk memberikan keterangan sebagaimana dinyatakan dalam video berkenaan.

Beliau berkata SPRM tidak akan bertolak ansur atau takut dengan sebarang ugutan daripada mana-mana pihak kerana agensi itu mempunyai bukti bahawa tohmahan tersebut adalah tidak benar.

“Dakwaan yang mengatakan beliau telah dikerumuni empat atau lima pegawai lelaki dan diuguti adalah rekaan semata-mata, sebaliknya sepanjang masa proses rakaman pernyataan dibuat, beliau telah ditemani oleh dua pegawai wanita.

“Kehadiran beliau adalah secara sukarela sebagai antara saksi utama yang telah memberikan keterangan-keterangan penting dalam membantu SPRM menyiasat kes ini,” katanya kepada Bernama semalam.

Norazlan berkata, SPRM akan membuat satu laporan polis    berhubung tohmahan itu    sekali gus meminta pihak polis menyiasat perkara tersebut setelus-telusnya.

“SPRM bersedia memberikan kerjasama kepada pihak polis dalam perkara ini,” katanya.

Jumaat lepas Siti Nurul yang merupakan Setiausaha Kehormat sebuah kelab pertubuhan belia mengeluarkan kenyataan diperlakukan sedemikian oleh SPRM dalam satu rakaman video yang disiarkan di sebuah portal tempatan. – Bernama

See author's posts


Polis sedia kawal kebanjiran di BSN

SHEILA ZAIDI

KUCHING: Ibu Pejabat Polis Daerah (IPD) Kuching bersiap siaga mengawal
kebanjiran orang ramai ke Bank Simpanan Nasional (BSN) bagi urusan Bantuan
Prihatin Nasional (BPN).

Timbalan Ketua Polis Daerah Kuching, Superintenden Merbin Lisa berkata,
untuk itu orang ramai diingatkan supaya sentiasa mematuhi arahan Perintah
Kawalan Pergerakan (PKP) semasa membuat pengeluaran wang BPN di kaunter dan di
mesin juruwang automatik (ATM) di BSN.

“IPD Kuching telah membuat persiapan, perancangan dan langkah awal
untuk menangani situasi sepanjang proses pembayaran bantuan ini sehingga
selesai.

“Perbincangan awal bersama pihak Pengurus Cawangan BSN telah diadakan
dan kami telah membuat lawatan ke beberapa Cawangan BSN iaitu di Tabuan Jaya,
Padungan, Sekama dan Satok sebagai persiapan awal dalam menangani kehadiran
orang ramai ke bank berkenaan untuk proses pembayaran bantuan tersebut,”
katanya kepada pemberita dalam satu kenyataan semalam.

Menurut Merbin, keutamaan akan diberikan kepada dua cawangan BSN iaitu di
Tabuan Jaya dan Padungan yang turut beroperasi pada hujung minggu.

Katanya, kawalan, hebahan dan pemantauan diadakan IPD Kuching dengan
dikawal selia oleh Unit Kereta Peronda (MPV) dan dibantu Ketua Polis Balai yang
berkenaan.

Turut membantu di lokasi adalah Polis Bantuan BSN sendiri dan RELA untuk
mengawal situasi semasa di dua cawangan itu yang beroperasi pada hujung minggu
atas urusan pembayaran bantuan tersebut, uajrnya.

Beliau turut menjelaskan pemantauan IPD Kuching yang bermula pada jam 7.00
pagi sehingga urusan selesai pada jam 2.00 petang mendapati orang awam yang
berkunjung di kedua-dua cawangan bank mematuhi arahan PKP.

Pemantauan itu katanya, diketuai olehnya sendiri dan dibantu pegawai MPV
Kuching Asp Mohd Fauzi.

“Berdasarkan pemerhatian kami, orang ramai yang hadir berurusan pada 18 dan
19 April di BSN Cawangan Padungan adalah kira-kira 300 hingga 350 orang
manakala di BSN Cawangan Tabuan Jaya sekitar 500 hingga 550 orang.

“Namun, jumlah orang yang hadir terpaksa dihadkan bagi memudahkan dan
melancarkan urusan pihak bank dan orang ramai yang hadir,” kata Merlin.

Tambahnya, bagi yang terlepas boleh hadir pada waktu bekerja bermula Isnin
dan hari-hari seterusnya.

Katanya lagi, kaunter akan mula beroperasi pada jam 9.00 pagi dan hanya
tiga kaunter yang akan dibuka.

Sementara itu, hanya tiga orang yang dibenarkan untuk masuk ke dalam bank
pada satu masa dan perlu memakai penutup mulut dan hidung.

Jelasnya, orang ramai juga dibekalkan dengan cecair sanitasi tangan dan
pemeriksaan suhu oleh petugas bank sebelum berurusan.

Orang ramai yang sedang berurusan dan beratur menunggu giliran dinasihatkan
supaya mengamalkan penjarakan sosial satu meter antara individu.

Sehubungan itu, beliau memberitahu, IPD Kuching akan sentiasa membuat
kawalan dan pemantauan dari semasa ke semasa di semua cawangan BSN agar
peraturan semasa PKP sentiasa dipatuhi.

See author's posts


Pertubuhan Peladang diwartakan sebagai Badan Awam di bawah Akta SPRM

KUALA LUMPUR: Program Advokasi Penetapan Badan Awam Terhadap Pertubuhan Peladang Kebangsaan (NAFAS) ke Arah Mencegah Ketirisan Dana Tahun 2023 telah dianjurkan bersama Suruhanjaya Pencegahan Rasuah Malaysia (SPRM) di ibu pejabat NAFAS, malam tadi.

Program tersebut seiring dengan pewartaan Pertubuhan Peladang sebagai Badan Awam di bawah Akta Suruhanjaya Pencegahan Rasuah 2009 (Akta 694) yang berkuat kuasa 22 Mei lepas.

Pengerusi Ahli Jemaah Pengarah (AJP) NAFAS Datuk Zamri Yaakob berkata pewartaan tersebut membuktikan betapa pentingnya Pertubuhan Peladang kepada negara.

“Ini umpama satu pengiktirafan yang perlu dipikul dengan lebih bertanggungjawab dalam melaksanakan amanah dan tadbir urus Pertubuhan Peladang.

“Dengan pewartaan ini juga, akan memberi satu definisi yang jelas dan tepat dalam menguatkuasakan perundangan bagi memastikan warga peladang menjauhkan diri daripada perlakuan rasuah dalam aktiviti harian perniagaan,” katanya dalam kenyataan, malam tadi.

Pewartaan di bawah Seksyen 71 (1) Akta 694 itu menjadikan Pertubuhan Peladang yang merangkumi NAFAS, Pertubuhan Peladang Negeri dan Pertubuhan Peladang Kawasan sebagai Badan Awam.

Terdahulu, taklimat sempena Program Advokasi Penetapan Badan Awam Terhadap NAFAS Ke Arah Mencegah Ketirisan Dana Tahun 2023 telah disampaikan oleh Ketua Cawangan Sosiobudaya dan Politik, Bahagian Pendidikan Masyarakat SPRM Ramli Hassan.

Mengulas lanjut Zamri berkata penganjuran program tersebut membuktikan komitmen dalam memperkasakan integriti, nilai insan yang tinggi dan unggul demi menjadikan NAFAS sebuah organisasi Pertubuhan Peladang yang telus dan cemerlang.

“Sebagai agensi yang bernaung di bawah Kementerian Pertanian dan Keterjaminan Makanan, NAFAS memikul tanggungjawab dalam memperbaiki sosioekonomi para peladang dengan penumpuan kepada peningkatan pendapatan serta memajukan industri pertanian negara,” katanya. – Bernama

See author's posts


Belia digesa terus proaktif

SERIAN: Belia disarankan supaya terus proaktif dalam apa juga tindakan yang diambil demi kebaikan hidup.

Menteri Belia dan Sukan Sarawak Datuk Abdul Karim Rahman Hamzah berkata, kalau kita ingin melihat masa depan negara kita, kita perlu melihat keadaan belia pada masa ini.

“Kalau belia pada masa sekarang terjebak dengan kancah dadah dan masalah sosial, begitulah kepimpinan negeri dan negara kita pada masa akan datang,” katanya ketika berucap pada Majlis Perasmian Program Jelajah Belia Sarawak 2020 di Sekolah Menengah Kebangsaan (SMK) Balai Ringin, semalam.

Majlis itu turut dihadiri 250 tetamu jemputan dan belia di Serian dengan mengikut prosedur operasi standard (SOP) yang telah ditetapkan oleh kerana negara kita pada masa sekarang masih bergelut dengan pandemik Covid-19.

Mengulas lanjut, Karim memberitahu, kementeriannya berdepan dengan tanggungjawab besar bagi memastikan golongan belia di Sarawak menjadi pewaris dan pelapis kepimpinan satu hari nanti.

“Belia perlu menangkis pemikiran negatif dan mereka perlu percaya serta yakin terhadap diri sendiri bahawa mereka berupaya menjadi pemimpin pada masa akan datang,” ujarnya.

Jelasnya, belia boleh menjadi pemimpin dalam masyarakat, jabatan dan agensi kerajaan sekiranya mereka terus hidup dalam persekitaran positif dan ingin memajukan diri.

Turut hadir, Ahli Dewan Undangan Negeri (ADUN) Balai Ringin, Datuk Snowdan Lawan merangkap Menteri Muda Belia dan Sukan Sarawak.

Oleh Nur Ain Otsman

See author's posts


Hentikan sakit Gout hari ini!

Apabila menggambarkan sakit gout, kata-kata seperti ‘mengazabkan’, ‘keterlaluan’ dan ‘menyeksakan’ terlintas di fikiran. Ini tidak menghairankan kerana serangan gout boleh menyerang secara tiba-tiba sehingga menyebabkan rasa sangat sakit dan bengkak pada sendi anda. Walaupun sakit gout biasanya menyasarkan ibu jari kaki, ia juga menyerang bahagian badan anda yang lain termasuk pergelangan kaki, lutut, siku, jari dan kaki. Semasa serangan gout, sendi yang terlibat menjadi sangat sakit, sehingga menyentuh sedikit pun terasa amat menyakitkan.

Gout adalah beban yang berat

Gout adalah sejenis artritis yang menyebabkan serangan keradangan yang amat menyakitkan dan datang secara tiba-tiba. Ia berlaku apabila kadar asid urik dalam darah anda sangat tinggi. Asid urik adalah produk kumuhan yang disebabkan oleh pengambilan berlebihan makanan dan minuman yang  kaya dengan purin seperti alkohol, kerang dan daging organ dalaman.  Semasa asid urik mula terbentuk, ia mengkristal dan terkumpul di tisu dan sendi yang menyebabkan rasa sakit gout yang ketara.

Kesakitan gout biasanya dicirikan oleh gejala seperti:

Serangan gout boleh berlaku secara tiba-tiba, sering menyebabkan anda tersentak terjaga di tengah malam dengan perasaan bahawa sendi anda yang terlibat itu sedang terbakar. Sendi terasa sangat panas dan bengkak sehingga berat selimut anda boleh terasa amat menyeksakan. Kesakitan gout adalah paling teruk dalam 4-12 jam pertama selepas kejadian pertama. Mereka yang menghidap gout merasai beban yang sangat berat kerana masalah kesihatan ini memberi kesan negatif terhadap kualiti hidup mereka. Aktiviti seharian yang mudah seperti bersenam, melakukan kerja-kerja rumah atau memandu menjadi sangat berat.

Ucapkan  ‘Selamat Tinggal’ Kepada Sakit Gout Dengan CLEAROGOUT

Sekiranya selama ini anda mengalami sakit gout yang tidak tertahan, anda tidak perlu lagi menderita. Memperkenalkan CLEAROGOUT, penyelesaian peneutralan asid urik untuk semua masalah gout anda. CLEAROGOUT membantu melegakan gejala gout yang menyakitkan dengan memecahkan deposit asid urik yang dikristal pada sendi.

Oleh itu, sama ada anda mempunyai kadar asid urik yang  sangat tinggi, cenderung memakan banyak makanan purin atau menderita sakit gout, mulailah mengambil CLEAROGOUT hari ini!  Ia berkesan!  Ia boleh didapati di semua rangkaian terkemuka dan farmasi bebas di seluruh negara.

Untuk pencegahan kristalisasi asid urik, ambil 2 sachet, dua kali sehari dan untuk rawatan tambahan semasa serangan gout, ambil 2 sachet selama 4 kali sehari.

Apabila diambil setiap hari, CLEAROGOUT telah terbukti berkesan untuk membantu:

Yakinlah, CLEAROGOUT sesuai dan selamat untuk semua kerana ia tidak mengandungi apa-apa gula atau pemanis buatan seperti sakarin, aspartam dll.

Untuk maklumat lebih lanjut mengenai CLEAROGOUT, sila hubungi Live-well INFOline di 03-6142 6570 (Isnin – Jumaat, 9 pagi – 5 petang) atau layari www.livewell2u.com atau e-mel kepada kami di info@livewell2u.com.

Ini adalah iklan ubat. MAL 20172747XC  KKLIU2452/2020  TTT: 31 Dis 2022

See author's posts


Medan Niaga Satok hanya tutup sehari

KUCHING: Medan Niaga Satok hanya ditutup sehari dan bukan selama 14 hari seperti yang tular di media sosial.

Perkara tersebut dimaklumkan oleh pengurusan medan niaga tersebut dan menegaskan berita yang tular di media sosial mengenai penutupannya adalah tidak benar.

“Setakat ini tiada arahan penutupan selama 14 hari daripada pihak berkaitan serta kerajaan dan kita masih menunggu arahan selanjutnya.

“Jadi hari ini Medan Niaga Satok ditutup sehari sahaja dan selebihnya kita menunggu arahan lanjut,” katanya.

Ujarnya, antara langkah berjaga-jaga yang pihaknya lakukan adalah proses sanitasi seluruh kawasan oleh Jabatan Bomba dan Penyelamat Malaysia (JPBM) Sarawak.

“Jadi pengunjung dan peniaga terpaksa mengosongkan medan niaga ini sebagai langkah keselamatan, itu yang berlaku hari ini,” tambahnya.

Sementara itu Penolong Pengarah Operasi JBPM Sarawak, Tiong Ling Hii berkata, pihaknya melakukan kerja-kerja sanitasi di semua kawasan ruang niaga Medan Niaga Satok.

“Operasi bermula pada jam 9.10 pagi dan berakhir pada 9.40 pagi dengan kita melakukan sanitasi di keseluruhan kawasan berkeluasan 48,562 meter persegi.

“Seramai 20 anggota Bomba terlibat dengan diketuai Pegawai Kanan Bahagian Operasi Negeri, PgKB II John Sagun Francis,” katanya dalam kenyataan, semalam.

Menurutnya, ini adalah kali kedua operasi sanitasi dijalankan di Medan Niaga Satok dan operasi yang dijalankan semalam adalah kerana terdapat kes positif Covid-19 di kawasan tersebut.

Terdahulu pada Selasa, Timbalan Ketua Menteri yang juga Pengerusi Jawatankuasa Pengurusan Bencana Negeri Sarawak (JPBNS) pada sidang media mengumumkan Kluster Pasar Satok adalah kluster baharu Covid-19 di Sarawak.

Beliau mengesahkan kluster tersebut melibatkan Medan Niaga Satok dan pihaknya telah mengesan empat kes positif Covid-19 setakat kelmarin hasil daripada saringan aktif yang dijalankan.

See author's posts


BBP Betong terima laporan kebakaran palsu

ADI SAFARMAN

BETONG: Satu laporan palsu yang dibuat oleh seorang lelaki yang tidak bertanggungjawab berhubung kebakaran rumah panjang sangat mengecewakan pihak Balai Bomba Dan Penyelamat (BBP) Betong.

Pegawai Operasi, BBP Betong, PBK1 Henry Jugah berkata, laporan melalui telefon itu yang mendakwa berlaku kejadian litar pintas di rumah panjang Kasa, Ijok, Spak dekat sini sekitar jam 10.52 malam, pada Ahad lalu.

“BBP Betong yang menerima laporan bertindak segera ke lokasi yang dimaklumkan dengan pantas menggunakan tiga kenderaan utama jentera Fire Rescue Tender (FRT) Scania, Khidmat Penyelamatan Kecemasan Medikal (EMRS) dan pacuan empat roda.

“Namun, semangat membantu setiap anggota lenyap apabila tiada kejadian seperti yang dimaklumkan dan hanya satu laporan palsu,” ujarnya kepada media semalam.

Beliau yang turut turun padang selaku Komander Operasi terkilan setelah mengetahui laporan yang diterima merupakan satu pembohongan.

“Kami bergegas ke tempat yang dilaporkan namun setibanya kami dilokasi terbabit tiada apa-apa kejadian litar pintas seperti yang dilaporkan.

“Penghuni rumah panjang juga terkejut dengan kedatangan kami kerana mereka tiada maklum mengenai kejadian seperti yang dilaporkan.

“Tuai rumah Kasa yang dimaklumkan tentang laporan bertindak membuat pemeriksaan di sekeliling rumah panjang bersama penghuni yang lain untuk memastikan tiada kebakaran litar pintas,” katanya.

“Kami amat kecewa dengan laporan yang disampaikan oleh masyarakat yang tidak bertanggungjawab dan sengaja mempermainkan pihak kami dan seolah-olah mempersendakan seluruh anggota bomba,” ujarnya.

“Saya berharap kepada individu yang terbabit supaya jangan membuat panggilan palsu kerana tindakan anda amat merugikan kepada semua pihak.

“Sekiranya berlaku kejadian atau musibah di tempat lain dan pada masa yang sama kami berada di lokasi yang jauh tentu ia amat menyedihkan kerana kami terpaksa berulang alik dari lokasi yang sia-sia.

“Buat panggilan yang betul-betul kecemasan sahaja,” katanya.

See author's posts


Lakers, Clipper pilih tamatkan musim

PEMAIN Los Angeles Lakers, LeBron James dan Los Angeles Clippers memilih untuk menamatkan musim NBA sebagai protes terhadap insiden terbaharu polis menembak seorang lelaki kulit hitam di wincosin.

ESPN, The Athletic dan Yahoo Sports semuanya melaporkan bahawa Lakers and Clippers meminta musim 2019/2020 dibatalkan susulan insiden melibatkan Jacob Blake dan polis Wisconsin pada Ahad.

Lakers dan Clippers mengundi untuk menamatkan musim ini pada mesyuarat tergempar bersama semua pasukan yang bertanding dalam pertandingan NBA, yang mengambil tempat di Orlando, Floridapertemuan itu menyusul selepas pasukan Milwaukee Bucks memboikot perlawanan playoff pertama mereka menentang Orlando Magic awal RabaKeputusan itu mendorong NBA untuk menghentikan ketiga-tiga permainan playoff yang dijadualkan pada Rabu, dengan permainan yang akan berlangsung pada hari Khamis juga dipercayai berdepan situasi sama.

Ia tidak jelas bagaimana musim ini akan diteruskan susulan pertemuan tersebut, atau sama ada Lakers dan Clippers – kedua-dua pasukan terkuat di bahagian barat – akan kekal dalam pertandingan walaupun mengundi untuk menamatkan musim pamain Lakers, James menerusi ciapan twiter pribadinya marah dengan insiden tembakkan melibatkan Blake yang ditembak tujuh kali oleh polis ketika ingin memasuk kereta yang turut dinaiki tiga anaknya.

“kami mahu perubahan terhadap sikap seperti itu,” Tulis James.NBA telah dijadualkan akan mengadakan mesyuarat Lembaga Khas Gabenorpada Khamis untuk mengatasi masalah pemain.-AFP

See author's posts


Gagal penuhi kriteria punca permohonan ditolak

KUCHING: Masih banyak usahawan wanita Sarawak yang terjejas tidak layak untuk memohon bantuan kerana tidak memenuhi kriteria utama permohonan iaitu mesti memiliki lesen atau permit perniagaan, kata Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah.

Beliau berkata, bagi mengatasi masalah perniagaan kepada usahawan Sarawak yang terjejas sepanjang tempoh Perintah Kawalan Pergerakan akibat Covid-19, Kerajaan Persekutuan menerusi Bantuan Prihatin Nasional (BPN) iaitu PrihatinPKS+ telah memberikan Geran Khas Prihatin yang berjumlah RM3,000 untuk setiap pengusaha Perusahaan Kecil dan Sederhana (PKS) mikro.

“Manakala Kerajaan Sarawak menerusi Bantuan Khas Sarawakku Sayang (BKSS) 2.0 memberikan Dana Khas yang berjumlah RM1,500 kepada 65,000 penjaja dan peniaga kecil yang berdaftar dengan pihak berkuasa tempatan (PBT),” katanya.

Beliau berkata demikian semasa berucap pada majlis penangguhan Program Perlesenan Perniagaan Usahawan Wanita Sarawak di Wisma Wanita, di sini, kelmarin.

Fatimah berkata, menerusi Task Force yang ditubuhkan pelbagai agensi akan memainkan peranan bersama turun padang ke kawasan yang terjejas, sekali gus dapat membantu menyediakan usahawan wanita dengan pendaftaran perniagaan dan lesen perdagangan bagi memastikan mereka dapat memohon bantuan yang diberikan oleh Kerajaan pada masa depan.

Sementara itu, katanya, bagi pendaftaran perniagaan dan lesen dagangan, agensi yang terlibat akan mengutip bayaran berdasarkan perkara yang dipohon oleh usahawan.

Dalam perniagaan, usahawan mestilah turut memainkan peranan dengan berusaha menjana modal sendiri dan memastikan perniagaan yang dilakukan adalah sah supaya mampu bersaing, katanya.

“Manakala bagi perniagaan yang tidak memiliki premis sendiri tetapi memerlukan alamat dalam permohonan, SEDC menerusi Pusat Inkubator dan Bimbingan Usahawan (PIBU) dan SMA menerusi TEGAS Digital Innovation Hub, usahawan boleh menggunakan alamat tersebut bagi mendaftar perniagaan dan lesen perdagangan mereka,” jelasnya.

Fatimah berkata, bagi permohonan Bantuan Khas Sarawakku Sayang (BKSS) di daerah Dalat setakat 11 Jun 2020, sebanyak 903 permohonan diterima namun 88 pemohon sahaja yang diluluskan iaitu 9.7 peratus.

“Bagi daerah Kuching, kita mensasarkan seramai satu ratus usahawan akan diluluskan permohonan pendaftaran perniagaan dan lesen perdagangan mereka melalui pelaksanaan program ini manakala bagi daerah lain kita juga berharap bilangan yang sama,” katanya.

Terdahulu, seramai 98 usahawan wanita Sarawak di Kuching menyertai Program Perlesenan Perniagaan Usahawan Wanita Sarawak selama dua hari di Dewan Utama, Wisma Wanita di sini.

Antara agensi terlibat da;am program itu adalah Jabatan Wanita dan Keluarga (JWKS), Kementerian Perdagangan Antarabangsa & Industri, Terminal Perindustrian dan Pembangunan Usahawan (MINTRED), Sarawak Multimedia Authority (SMA), Kementerian Kerajaan Tempatan dan Perumahan (MLGH), Sarawak Economic Development Corporation (SEDC), Lembaga Hasil Dalam Negeri (LHDN), Centre of Technical Excellence Sarawak (CENTEX), Pihak Berkuasa Tempatan (PBT); dan Pejabat Daerah.

Hadir sama Menteri Muda Wanita, Keluarga dan Pembangunan Kanak-Kanak, Rosey Yunus; Setiausaha Tetap Kementerian Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dr. Saadiah Abdul Samat; dan Pengarah Jabatan Wanita dan Keluarga Sarawak, Noriah Ahmad.

Oleh Cheryl Law

See author's posts


Kebakaran halang pesawat mendarat

See author's posts


Uggah optimis JKR mampu laksanakan projek RM50 juta

KUCHING: Timbalan Premier Sarawak Datuk Amar Douglas Uggah Embas optimis Jabatan Kerja Raya (JKR) Sarawak mampu melaksanakan projek persekutuan di bawah kos RM50 juta.

Katanya, beliau sudah memberi jaminan kepada Perdana Menteri Datuk Seri Anwar Ibrahim ketika lawatan ke Kuching baru-baru ini bahawa jabatan itu mempunyai pengalaman luas dalam melaksanakan projek berskala besar.

“Saya yakin JKR dapat memikul tugas ini dengan baik walaupun terpaksa berdepan dengan cabaran terutamanya berkaitan dengan keluasan negeri.

“Tetapi adalah sangat penting untuk kita dapat melaksanakan projek seperti yang telah ditetapkan dan memastikan kualiti setiap projek,” katanya.

Beliau berkata demikian ketika menghadiri taklimat JKR mengenai kemajuan pelaksanaan projek khususnya di Bahagian Kapit di Ibu Pejabat JKR, Wisma SABERKAS di sini, hari ini.

Pada majlis sama, Uggah menyempurnakan majlis perasmian Pejabat Direktorat JKR Sarawak yang juga di Wisma Saberkas.

Baru-baru ini, Perdana Menteri mengumumkan Sarawak dan Sabah dibenarkan untuk melaksanakan projek di bawah RM50 juta tanpa perlu merujuk kepada agensi persekutuan seperti sebelum ini.

Autonomi ini secara langsung menghapuskan birokrasi dan kelewatan projek.

Dalam pada itu, Uggah yang juga Menteri Infrastruktur dan Pembangunan Pelabuhan mahu dinilai semula Prosedur Operasi Standard (SOP), sistem, tenaga kerja dan langkah pelaksanaan bagi memastikan setiap projek dapat dilaksanakan dengan baik.

Beliau turut berpuas hati dengan Indeks Prestasi Utama (KPI) JKR Sarawak iaitu ‘Sifar Projek Sakit’ dan berharap ia mampu membawa imej baharu dan positif kepada jabatan itu pada tahun ini.

Oleh Mohd Neenatul Aizal

See author's posts


KPDNHEP perkenal SHMMP sempena perayaan

SIBU:Kementerian Perdagangan Dalam Negeri Hal Ehwal Penggunaan (KPDNHEP) semalam memperkenalkan Skim Harga Maksimum Musim Perayaan (SHMMP) Hari Raya Aidilfitri dan Hari Gawai Dayak 2020.

Ketua cawangan KPDNHEP Sibu, Kelyn Bolhassan berkata, perlaksanaan SHMMP adalah bertujuan untuk memastikan harga barangan terpilih terkawal dengan penepatan harga siling.

Menurutnya, SHMMP Hari Raya Aidilfitri 2020 telah bermula pada 20 Mei hingga 3 Jun depan dengan sembilan jenis barangan disenaraikan.

“Antaranya ialah ayam hidup, ayam standard, ayam super, daging lembu import, telur ayam gred A,B dan C, kelapa biji di peringkat pemborong dan kelapa parut di peringkat peruncit.

“Manakala, SHMMP Hari Gawai Dayak berkuatkuasa mulai 28 Mei hingga 3 Jun dengan sepuluh jenis barangan yang disenaraikan.

“Antaranya ialah ayam hidup, ayam standard, ayam super, kepak ayam, ayam tua, telur ayam gred A,B dan C, daging babi (perut), dan daging babi (daging dan lemak),” jelasnya.

Beliau berkata demikian kepada pemberita selepas mengadakan pemeriksaan harga barangan terpilih terkawal SHMMP Hari Raya Aidilfitri dan Hari Gawai Dayak di salah sebuah pasaraya, di sini semalam.

Selain dua skim tersebut, katanya, kerajaan  juga telah membuat penambahan barangan harga terkawal menerusi SHMMP 2.0 yang berkuatkuasa mulai 22 Mei hingga 3 Jun depan.

“Terdapat 11 jenis barangan disenaraikan bagi Negeri Sarawak. Antaranya ialah tomato, kubis import Indonesia dan China, cili merah, lada bangala hijau, bawang besar China dan Holland, ubi kentang import china, cili kering, kacang tanah import, ikan kembung termasuk ikan mambong dan ikan selayang,” ujarnya.

Tegasnya, KPDNHEP Sibu akan sentiasa membuat pemantauan di lokasi-lokasi yang menjadi tumpuan orang ramai membeli-belah seperti pasar awam, pasar tani dan pasaraya.

“Langkah-langkah ini bagi melindungi pengguna daripada aktiviti pengambilan keuntungan yang berlebihan oleh peniaga yang tidak berertika semasa musim perayaan.

“Manakala, pengguna mestilah mengetahui tanggungjawab dan menggunakan hak mereka dan adalah disarankan supaya tidak membuat pembelian berlebihan yang boleh memberi tekanan kepada harga barangan,” ujar beliau.

Sekiranya didapati ada peniaga yang tidak mematuhi undang-undang berkenaan dengan skim ini, aduan boleh disalurkan kepada kementerian melalui portal e-aduan@kpdnhep.gov.my atau Call Centre 1800886800 atau email e-aduan@kpdnhep.gov.my

Atau Aplikasi telefon pintar Ez ADU atau Enforcement Command Centre (ECC) 03-88826245/6088 dan whatsapp ke 019-2794317.

See author's posts


Milan buru kejuaraan Liga Europa

PENGENDALI Inter Milan, Antonio Conte memberi amaran kejayaan kelab itu melangka ke final saingan Eropah tidak akan dikenang atau memberi makna kecuali mereka berjaya menundukan sevilla.

Gergasi Itali itu tidak menjulang sebarang piala dalam tempoh sembilan tahun bagaimanapun melakarkan kejutan pada tahun pertama di bawah kendalian Conte dan kini hanya satu mata ketinggalan kepada juara bertahan Juventus dalam saingan Serie A.

Mereka turut menyingkirkan Getafe, Bayer Leverkusen, Shakhtar Donetsk sejak saingan Liga Europa bermula awal bulan ini di Jerman utara.

Conte yang pernah menjulang Liga Juara-Juara ketika bersama Juventus mempunyai lebih banyak pengalaman tewas di pentas akhir kejuaraan utama dengan dua kali di Liga Juara-Juara dan Piala Dunia 1994 serta Euro 2000 bersama Itali.

“Apa yang saya sedar adalah, orang hanya akan ingat bila anda menang,” kata bekas pemain Juventus, Chelsea dan pengendali Itali.

“Saya menang Liga Juara-Juara tapi tewas di empat final dan orang hanya ingin pada sejarah ketika anda menang perlawanan dan menjulang trofi.

“Kami seharusnya bangga apabila mara ke pentas akhir selepas 10 tahun, terutama sebagai sebuah kelab berprestij seperti Inter. Tapi sejarah hanya akan dilakarkan oleh mereka yang bergelar juara. Ia adalah motivasi tambahan untuk kami keluar dan menang.”

Conte dikenali dengan kejayaan memberi impak yang cepat ketika mengendali sesebuah pasukan. Dia menduduki tempat teratas liga pada musim pertamanya di Siena, Juventus dan Chelsea namun percaya tahun pertamanya di Milan akan semakin meningkat.

“Persepsi saya selepas bekerja dengan pemain ini dari hari ke hari, kesemua mereka bekerja keras dan menjadi lebih berani selepas lebih lama beraksi.

“Semakin berani kita, semakin besar peluang untuk membawa pulang piala besar seperti Liga Europa.-AFP

See author's posts


Najib kemuka permohonan lepas pertuduhan

KUALA LUMPUR: Bekas Perdana Menteri Datuk Seri Najib Tun Razak akan mengemukakan permohonan agar beliau dilepaskan daripada pertuduhan meminda laporan akhir audit 1Malaysia Development Berhad (1MDB) yang dihadapinya bersama bekas Ketua Pegawai Eksekutif 1MDB Arul Kanda Kandasamy.

Peguam Tan Sri Muhammad Shafee Abdullah memaklumkan Hakim Mahkamah Tinggi Mohamed Zaini Mazlan bahawa pembelaan berhasrat mengemukakan permohonan itu atas alasan pertuduhan terhadap Najib adalah tidak berasas.

Beliau berkata, pertuduhan pindaan yang dicadangkan pendakwaan juga membawa kepada implikasi yang serius terhadap kes pembelaan.

“Semalam saya telah mengemukakan beberapa soalan kepada saksi pendakwaan (keempat iaitu bekas Ketua Setiausaha Negara Tan Sri Dr Ali Hamsa). Kami akan pertimbangkan sama ada akan mengemukakan permohonan itu hari ini atau pada pendengaran seterusnya atas alasan pertuduhan itu adalah tidak berasas dan Yang Arif harus membebaskan anak guam saya.

“(Ini kerana) jika pindaan (terhadap laporan audit 1MDB) dilakukan sebelum ia dimuktamadkan sebagaimana yang dinyatakan dalam pertuduhan, maka tidak ada kesalahan dilakukan. Oleh itu, pindaan ini (yang dicadangkan pendakwaan) akan menukar kedudukan kes secara mendadak.

“Oleh itu, saya akan memaklumkan perkara ini kepada anak guam saya dan akan menerima arahan penuh daripada beliau. Yang Arif perlu memutuskan isu ini sebelum kita meneruskan perbicaraan kerana jika tidak, perkara ini adalah tidak adil kepada anak guam saya,” katanya ketika membantah pertuduhan pindaan yang dicadangkan pendakwaan.

Najib, 67, berdepan pertuduhan menggunakan kedudukannya untuk mengarahkan agar pindaan dilakukan ke atas laporan akhir audit 1MDB sebelum ia dimuktamad dan dibentang kepada Jawatankuasa Kira-Kira Wang Negara (PAC) bagi mengelak sebarang tindakan diambil terhadap beliau manakala Arul Kanda didakwa bersubahat dengan Najib melakukan pindaan itu dalam usaha melindungi bekas perdana menteri tersebut daripada diambil tindakan.

Mereka didakwa mengikut Akta Suruhanjaya Pencegahan Rasuah Malaysia 2009 yang memperuntukkan hukuman maksimum penjara 20 tahun dan denda lima kali ganda amaun rasuah atau RM10,000  berdasarkan mana lebih tinggi, jika sabit kesalahan.

Terdahulu, Timbalan Pendakwa Raya Ahmad Akram Gharib memaklumkan mahkamah bahawa pendakwaan berhasrat mengemukakan dua pertuduhan pindaan terhadap Najib dan Arul Kanda serta meminta agar kedua-duanya ditandakan dan dibaca kepada mereka.

Bagaimanapun, pertuduhan pindaan yang dicadangkan itu tidak dibacakan kepada kedua-dua tertuduh.

Muhammad Shafee juga berkata perbezaan yang terdapat dalam pertuduhan pindaan yang dicadangkan pendakwaan ialah ayat “dengan cara mengambil tindakan mengarahkan laporan pengauditan 1MDB yang telah dimuktamadkan.”

“Sebelum ini, ayatnya ialah ‘yang sedang disediakan’, kini (dalam pertuduhan pindaan yang dicadangkan) ayatnya ialah ‘yang telah dimuktamadkan,’ oleh itu terdapat perbezaan yang ketara,” katanya.

Bekas hakim Mahkamah Persekutuan yang mengetuai pendakwaan iaitu Datuk Seri Gopal Sri Ram berkata, pembelaan seharusnya memfokus kepada kesalahan yang dilakukan.

Beliau berkata, berdasarkan keterangan bekas Ketua Audit Negara Tan Sri Ambrin Buang, pegawai Jabatan Audit Negara (JAN) Datuk Nor Salwani Muhammad dan bekas Pengarah JAN Saadatul Nafisah Bashir Ahmad, kes pendakwaan amat logik.

“Kami tidak mengemukakan sesuatu yang baharu kepada pembelaan. Jadi, bagi kami tidak ada isu besar berhubung pertuduhan itu,” katanya.

Mohamed Zaini berkata, beliau akan memberikan masa kepada kedua-dua pihak untuk menyediakan hujahan berhubung perkara itu dan menetapkan 24 Jun sebagai tarikh pendengaran hujah.

Beliau turut mengosongkan tarikh perbicaraan bagi semalam dan hari ini  serta menetapkan tarikh perbicaraan seterusnya yang bermula 12  hingga 16 Oktober dan 7 hingga 10 Disember. – Bernama

See author's posts


Jepun kesan lebih banyak pencemaran dalam vaksin Moderna

JEPUN: Wilayah Okinawa di Jepun menangguhkan penggunaan vaksin Moderna’s Covid-19 pada Ahad setelah terdapat pencemaran lain, kata pemerintah tempatan.

Ia berlaku sehari selepas kementerian kesihatan Jepun mengatakan bahawa pihaknya sedang menyiasat kematian dua lelaki yang menerima tembakan dari kumpulan Moderna yang tercemar, walaupun penyebab kematian mereka tidak diketahui.

Wilayah Okinawa di selatan Jepun, mengatakan program vaksinasi Ahad ditunda sebahagiannya.

“Kami menangguhkan penggunaan vaksin Moderna’s Covid-19 kerana bahan-bahan asing telah ditemukan di beberapa di antaranya,” katanya dalam satu kenyataan.

Banyak yang terkena pencemaran yang berlaku di Okinawa pada Sabtu adalah berbeza dengan 1.63 juta dos yang ditangguhkan setelah kedua-dua kematian itu, menurut laporan media tempatan.

Penangguhan itu berlaku setelah kementerian kesihatan mengatakan dua lelaki, berusia 30 dan 38 tahun, meninggal pada awal Ogos setelah mendapat dos Moderna kedua mereka.

Dos tersebut diambil dari salah satu daripada tiga kumpulan yang ditangguhkan oleh pemerintah pada Khamis setelah beberapa botol didapati tercemar.

Kementerian itu bagaimanapun mengatakan bahawa pihaknya sedang menyiasat penyebab kematian dan tidak diketahui saat ini apakah ada kaitan kausal dengan vaksin.

“Pada masa ini, kami tidak mempunyai bukti bahawa kematian ini disebabkan oleh vaksin Moderna Covid-19, dan penting untuk melakukan siasatan rasmi untuk menentukan apakah ada kaitan,” kata Moderna dan pengedar Jepunnya, Takeda dalam kenyataan bersama pada  Sabtu.

Sifat zarah yang terdapat di dalam botol, yang dihasilkan oleh kontraktor Moderna di Eropah, juga belum diketahui.

“Botol tersebut telah dikirim ke makmal yang memenuhi syarat untuk analisis dan penemuan awal akan tersedia awal minggu depan,” kata Moderna dan Takeda.

Kontraktor, firma farmasi Sepanyol ROVI, dalam satu kenyataan Khamis mengatakan bahawa pihaknya sedang menyiasat punca pencemaran dalam kumpulan itu, yang hanya diedarkan di Jepun.

Ia menambah bahawa masalah ini mungkin berasal dari salah satu barisan pembuatannya.

Kira-kira 44 peratus populasi Jepun telah divaksinasi sepenuhnya, ketika negara itu menghadapi lonjakan catatan kes koronavirus yang didorong oleh varian Delta yang lebih menular.

Lebih daripada 15,800 orang telah meninggal dunia akibat Covid-19 di Jepun dan sebahagian besar negara berada di bawah sekatan virus yang ketat. – AFP

See author's posts


GPS tulang belakang Kerajaan Sarawak

SIBU: Exco Pemuda Parti Rakyat Sarawak (PRS) Kaunselor Henry Kanyan Vincent Rawing percaya Gabungan Parti Sarawak (GPS) mampu mentadbir negeri ini tanpa kebergantungan parti politik yang berteraskan luar Sarawak.

Katanya, rakyat di negeri ini harus bijak menentukan kerajaan dengan memilih GPS kerana hanya gabungan tersebut dapat memahami keperluan dan permasalahan rakyat Sarawak.

“Rakyat jangan tersalah pilih, beri peluang kepada GPS untuk mentadbir urus negeri ini dengan mengikut acuan anak Sarawak sendiri.

“Kebergantungan kepada parti luar Sarawak ternyata mengehadkan hak serta kebebasan rakyat di negeri ini,” katanya.

Beliau berkata demikian ketika berucap pada Program Santai BBQ di Rumah Tan Nari, Skim Sekuau, baru-baru ini.

Kaunselor Kanyan yang juga Ahli Majlis Daerah Luar Bandar Sibu (MDLBS) menggesa agar rakyat tidak mudah terpengaruh dengan dakyah pembangkang yang menabur pelbagai fitnah untuk mengalihkan tumpuan rakyat agar menyokong usaha mereka.

“Tohmahan yang dilemparkan menagih rakyat untuk menilai dengan bijak dan tindakan yang harus diambil bagi menangkis sebarang persepsi serta isu yang pembangkang mainkan.

Rakyat lebih tahu menilai kebenaran yang berlaku di negeri ini,” ujarnya.

Beliau turut mengajak rakyat negeri ini menghayati sepenuhnya perjuangan GPS terutamanya dalam mempertahankan hak-hak Sarawak.

“Kita sebagai Anak Sarawak harus memahami dengan sedalam-dalamnya tentang GPS sebagai tulang belakang kerajaan Sarawak.

“Kerajaan Sarawak di bawah kepimpinan GPS kini berhasrat untuk memajukan Sarawak dengan menetapkan sasaran untuk menjadikan Sarawak sebagai sebuah negeri maju menjelang 2030,” jelasnya.

Oleh Nurzilla Mohamad

See author's posts


Pandelela…namamu teratas indah bercahaya

TAJUK kolum hari ini mungkin sedikit puitis tetapi itulah hakikat sebenarnya jika peminat melahirkan rasa teruja dengan kejayaan yang ditampilkan oleh seseorang atlet lebih-lebih lagi apabila berjaya ‘menggegarkan’ gelanggang aksi sukan bertaraf dunia.

Justeru, dalam tempoh beberapa hari ini sukan tanah air menerima khabar amat menggembirakan apabila Ratu Terjun Malaysia, Pandelela Rinong berjaya meraih pingat emas pada Kejohanan Dunia Terjun FINA yang berlangsung di Tokyo minggu lalu.

Menerusi acara 10 meter platform individu, Pandalela telah beraksi cemerlang dengan mengutip 355.70 mata sekali gus mengenepikan cabaran peserta tuan rumah, Jepun iaitu Matsuri Arai serta penerjun dari Kanada, Caeli McKay yang masing-masing mencatat 342.00 dan 338.55 mata.

Sebenarnya kejayaan anak gadis yang dilahirkan di Kampung Kupuo Jugan, Bau itu bukanlah asing lagi kerana sudah acapkali dia melakarkan nama di persada kejohanan bertaraf dunia sejak berkecimpung dalam bidang terjun ketika berusia tujuh tahun.

Dilahirkan pada tanggal 2 Mac 1993, Pandelela muncul menjadi wanita pertama Malaysia pembawa bendera pada Majlis Pembukaan Sukan Olimpik Musim Panas 2012 di London dan mencatat sejarah sebagai atlet wanita pertama negara memenangi pingat Olimpik (gangsa) iaitu dalam acara terjunan 10 meter platform serta merupakan atlet kedua memenangi pingat Olimpik 2012 di London selepas Datuk Lee Chong Wei bagi acara badminton.

Anak kepada pasangan Pamg Joheng  dan Hartini Lamin itu telah melakukan aksi antarabangsa pertamanya pada 2007 di Kejohanan Remaja Akuatik Asia sekali gus memenangi empat pingat emas manakala pada Sukan Asia Tenggara 2007 di Thailand, dia terus menampilkan kecemerlangan apabila meraih emas dalam platform serentak 10m berpasangan dengan Cheong Jun Hoong.

Ketika usia menjangkau 15 tahun, Pandelela semakin ‘garang’ memburu nama di pentas dunia dengan membawa cabaran Malaysia pada penampilan pertamanya pada Sukan Olimpik Beijing 2008.

Lantas, pada Kejohanan Akuatik Dunia 2009, namanya mula meniti di bibir peminat dan penyokong di negara ini apabila meraih pingat gangsa dalam acara terjunan 10 meter bersama dengan Leong Mun Yee.

Selepas itu, dia terus diberi kepercayaan sebagai pembawa bendera buat Kontinjen Malaysia di Sukan Olimpik Belia 2010 di Singapura dan  menyumbang pingat perak dalam acara terjunan 10 meter dan terjunan 3 meter.

Pada 2010 di New Delhi, India, Pandelela terus ‘rakus’ apabila melakarkan pingat emas pertama Malaysia dalam Sukan Komanwel 2010 dalam acara akuatik terjunan 10 meter.

Seterusnya, pada Kejohanan Akuatik Dunia 2013 di Barcelona, Pandelela dan Mun Yee mengharumkan nama Malaysia dengan merangkul pingat gangsa dalam acara platform serentak 10m dengan 331.14 mata.

Malah pada tahun sama di Sukan Asia Tenggara  di Naypyidaw, dia berjaya mengekalkan pingat emasnya dalam acara platform 10m tanpa diberi saingan oleh penerjun lain diperingkat Asia Tenggara.

Pada Sukan Komanwel 2014 di Glasgow, walaupun mengalami kecederaan lutut namun Pandelela tetap mampu memenangi pingat gangsa untuk acara platform serentak 10m bersama Nur Dhabitah Sabri serta memenangi pingat perak dalam kategori 10m platform dengan 368.55 mata.

Juga pada Sukan Asia 2014 di Incheon, dia sekali lagi berupaya menyumbang pingat gangsa dalam platform 10 meter bersama Leong Mun Yee.

Pada Julai 2015, Pandelela melakar sejarah apabila menjadi rakyat Malaysia pertama yang menamatkan podium dalam satu acara individu di Kejohanan Akuatik Dunia dengan meraih gangsa dalam platform 10 individu di Kazan sekali gus layak ke Sukan Olimpik Rio de Janeiro 2016 di Brazil.

Kemuncaknya, pada Sukan Olimpik Musim Panas 2016 di Rio de Janeiro, Pandelela mencuri perhatian seluruh rakyat di negara ini sebaik menyunbangkan perak dalam platform serentak 10m dengan Cheong Jun Hoong, menjadikan pasukan wanita  Malaysia pertama yang memenangi pingat perak di Olimpik.

Bagi menghargai pencapaiannya pada Sukan Olimpik Musim Panas 2016, Pusat Akuatik Sarawak di Petra Jaya, Sarawak secara rasminya  telah dinamakan Pusat Akuatik Pandelela Rinong.

Jika meniti sejarah yang dicipta penerjun ini ternyata ia bukanlah sedikit dan selayaknya nama Pandelela diangkat sebagai salah seorang atlet yang paling menonjol di negeri ini menerusi pencapaian dan rekod yang disandangnya sebelum ini.

Semoga dengan kejayaan yang dicipta Pandelela kali ini akan mampu memberikan motovasi kepada atlet lain dari Sarawak untuk terus berjuang dalam mengibar kegemilangan buat Sarawak dan Malaysia suatu hari nanti.

Akhir kalam sempena menjelangnya sambutan Hari Raya Aidilfitri Khamis ini,

penulis ingin mengucapkan Selamat Hari Raya Aidilfitiri…maaf zahir dan batin serta berharap agar ramai lagi atlet Sarawak mampu ‘mengaum’ di pentas dunia kelak.

See author's posts


Aspek keselamatan sekitar projek naik taraf tebingan Sungai Limbang ditambah baik

LIMBANG: Pihak Majlis Daerah Limbang (MDL) akan menambah baik aspek keselamatan kawasan tapak projek rakyat bagi menaiktaraf tebingan Sungai Limbang Fasa 3, berhampiran Bangunan Tamu Limbang yang sedang dilaksanakan sekarang.

Wali Kota MDL Kaunselor Sufian Mohat, berkata pihaknya sudah memaklumkan kepada pihak konsultan dan juga kontraktor untuk menyediakan sedikit keperluan yang berkait rapat dengan soal keselamatan di kawasan berkenaan.

“Antaranya berkaitan dengan soal kawasan yang ditempatkan sebagai jeti untuk diguna pakai oleh orang ramai membawa barangan, di tambah baik dari segi pencahayaan terutama pada sebelah waktu malam,”katanya kepada media hari ini.

Sufian mengulas aduan orang ramai mengenai tahap keselamatan mereka yang melalui kawasan projek setiap hari susulan kedudukan projek yang berdekatan dengan Bangunan Tamu Limbang.

Katanya, aspek keselamatan melibatkan masyarakat dan peniaga di bangunan tamu berkenaan akan ditambahbaik memandangkan kerja pembinaan projek sedang dilakukan selepas tapak projek diserahkan kepada pihak konsultan dan kontraktor sejak September tahun lalu.

“Kita di peringkat majlis amat menitikberatkan soal keselamatan orang awam yang menguna pakai atau hendak melalui kawasan tersebut kerana kita sedia maklum kawasan itu telahpun diserahkan kepada pihak konsultan atau kontraktor.

“ Sebenarnya kawasan itu tidak boleh dilalui atau diguna pakai untuk sementara waktu selagi projek masih berjalan disebabkan oleh kawasan itu tidak ada akses.

“Namun, kita ada menempatkan beberapa lokasi berhampiran dengan kawasan tebingan sungai untuk orang ramai guna sebagai tempat memunggah barang,” katanya.

Beliau turut menasihati orang ramai, peniaga dan penduduk berhampiran untuk meningkatkan aspek keselamatan di kawasan itu dengan hanya menggunakan laluan dan kawasan yang dibenarkan saja, bagi memastikan keselamatan mereka sentiasa terjamin.

Projek naik tarag Tebingan Sungai Limbang Fasa 3 dengan kos RM27.4 juta merupakan projek kerajaan Sarawak.

Ia bermula pada September tahun lalu dan dijangka siap 2024.

Oleh ADENG EDRUS

See author's posts


Boeing 737 MAX dapat pelepasan menjelang akhir tahun

NEW YORK: Ketua Keselamatan Kesatuan Eropah (EU) berkata, pesawat Boeing 737 MAX yang digantung penerbangan selama 18 bulan selepas terbabit dalam dua kemalangan maut, mungkin menerima persijilan untuk terbang lagi di Eropah pada akhir tahun ini.

Ketua Agensi Keselamatan Penerbangan Kesatuan Eropah (EASA), Patrick Ky, memberitahu wartawan melalui sidang media video, untuk kali pertama dalam satu setengah tahun, beliau kini yakin dengan kerja akhir terhadap MAX sebelum boleh dibenarkan beroperasi semula.

“Kita sudah mula boleh yakin untuk mengembalikan perkhidmatan MAX pada akhir tahun ini,” katanya.

Larangan penerbangan dikenakan sebulan selepas pesawat 737 MAX milik Lion Air terhempas di Indonesia mengorbankan 189 orang, manakala bencana kedua membabitkan pesawat Ethiopian Airlines yang menyaksikan 157 terkorban.

Pentadbiran Penerbangan Persekutuan (FAA) Amerika Syarikat (AS) juga memberikan tanda positif apabila menyatakan bahawa ketua agensi itu merancang penerbangan ujian minggu depan, yang menyebabkan saham syarikat meningkat.

Penerbangan perakuan dijalankan awal September lalu oleh EASA manakala ujian oleh FAA pada bulan Jun.

Tetapi pesawat itu perlu terlebih dulu mengatasi beberapa rintangan, termasuk latihan juruterbang, sebelum pihak berkuasa dapat memberikan lampu hijau.

Sementara itu, Boeing dalam satu kenyataan berkata ia terus mengikuti petunjuk pihak berkuasa global mengenai proses yang ditetapkan bagi mengembalikan 737 MAX ke dalam perkhidmatan komersial.

“Kami menghargai pengawasan yang ketat bahawa pihak berkuasa menerapkan dengan tepat setiap langkah kajian dan menentukan jadual bagi pesawat kembali beroperasi,” kata kenyataan itu.

Ky bagaimanapun berpendapat, walaupun dengan izin “hampir serentak” daripada EASA dan FAA, ia terserah kepada setiap negara dan syarikat penerbangan untuk memberikan kebenaran kepada 737 MAX menyambung operasi.

Menurutnya, pembaharuan pensijilan daripada China, iaitu negara pertama menggantung pesawat itu, memerlukan sedikit masa kerana pegawai China belum membayangkan untuk memulakan semula ujian penerbangan. – AFP

See author's posts


Gelombang panas dijangka landa selatan California

LOS ANGELES: Gelombang panas berbahaya dijangka melanda selatan California hujung minggu ini dengan ramalan peningkatan risiko penyakit berkaitan cuaca panas dan kebakaran, lapor agensi berita Xinhua, memetik Perkhidmatan Cuaca Amerika Syarikat (AS) pada Khamis.

“Cuaca panas melampau yang membahayakan pada hujung minggu ini di California. Suhu boleh mencapai paras tertinggi setiap masa,”  kata Perkhidmatan Cuaca Los Angeles di akaun Twitter rasminya.

Justeru, orang ramai digesa sentiasa berwaspada terutamanya mereka yang berisiko dan yang bekerja di kawasan terbuka.

Agensi itu memberi amaran beberapa kawasan akan mengalami kenaikan suhu pada setiap hari sehingga hujung minggu dan cuaca panas melampau dijangka melanda semua kawasan dari Jumaat hingga Isnin, dengan suhu paling tinggi pada Ahad.

Pada Ahad suhu diramal antara 43.3 dan 46.1 darjah Celsius.

Amaran cuaca panas melampau yang dikeluarkan Perkhidmatan Cuaca Nasional akan berkuat kuasa mulai 10 pagi Jumaat hingga 8 malam Isnin waktu tempatan di beberapa wilayah di selatan California.- Bernama

See author's posts


MSM mampu cari sasaran RM3,000 satu tan

KUALA LUMPUR: Minyak sawit mentah (MSM) dijangkakan mampu mencapai sasaran harga RM3,000 satu tan sebelum akhir 2020 sebagaimana diunjurkan tahun lepas berikutan sentimen yang semakin positif, demikian menurut Lembaga Minyak Sawit Malaysia (MPOB).

Bercakap kepada Bernama, Ketua Pengarah MPOB, Dr. Ahmad Parveez Ghulam Kadir berkata, permintaan terhadap komoditi itu juga semakin beransur pulih walaupun belum mencecah paras sebelum berlakunya penularan Covid-19.

Menurutnya, antara faktor penyumbang sentimen itu adalah pelaksanaan program B20, angka eksport yang menggalakkan, pengeluaran serta inventori yang rendah dan pasaran baharu yang berpotensi.

“Pada tahun lepas, kita menyasarkan bahawa MSM boleh mencecah RM3,000 satu tan pada 2020 dengan purata harga RM2,750 bagi tahun ini. Namun, kita berdepan penularan COVID-19 yang menjejaskan keseluruhan rantaian bekalan dan seterusnya memaksa kita untuk menyemak semula harga itu kepada RM2,500 satu tan.

“Semakan semula harga purata itu berpunca daripada banyak sebab lain dan terutamanya akibat pandemik itu. Bagaimanapun, memandangkan paras semasa RM2,950 satu tan telah dicatatkan sewaktu dagangan ditutup pada Selasa (harga fizikal), peningkatan itu jelas semakin ketara dan lebih pantas daripada kita jangkakan. Oleh itu, kita hanya menunggu masa (untuk mencecah paras harga lebih tinggi),” katanya.

Menurut data eksport minyak sawit mengikut destinasi yang dipaparkan di laman sesawang MPOB, eksport MSM Malaysia di peringkat global bagi tempoh Januari hingga Julai 2020 adalah 9.57 juta tan berbanding 10.88 juta tan bagi tempoh sama tahun lepas.

Bagi tempoh sama, eksport ke India berkurangan kepada 852,450 tan daripada 3,040,000 tan tahun lepas yang antara lainnya disebabkan oleh penutupan sementara hotel, restoran dan kafe.

Eksport ke Kesatuan Eropah (EU) juga susut kepada 1.18 juta tan berbanding 1.27 juta tan namun eksport ke China sebaliknya, meningkat kepada 1.54 juta tan daripada 1.09 juta tan berikutan permintaan berterusan bagi pengeluaran makanan diproses termasuk mi segera.

Di sebalik tindakan beberapa negara mengurangkan pembelian minyak sawit pada bulan-bulan awal penularan Covid-19 susulan sekatan pergerakan, terdapat negara-negara lain yang menambah pembelian komoditi itu.

Bangladesh misalnya mengimport 215,930 tan minyak sawit iaitu meningkat daripada 29,052 tan manakala import Arab Saudi melonjak kepada 218,076 tan berbanding 74,236 tan, sebelum ini.

“Walaupun setakat ini kita hanya mampu mengendalikan eksport MSM, saya berpendapat, selagi kita dapat menjamin pasarannya dan membantu menstabilkan paras stok, keadaan ini baik dan dapat menyokong harganya.

“Tidak dinafikan, akan ada segelintir pihak yang mendakwa Malaysia bertindak ke belakang dengan mengeksport MSM sedangkan kita sepatutnya menghasilkan lebih banyak produk hiliran.

“Namun, pada masa-masa seperti sekarang, kita perlukan sedikit kompromi…sebaik sahaja keadaan kembali stabil, kita boleh menggerakkan semua inisiatif bagi menumpukan lebih banyak produk hiliran dan yang ada nilai tambah,” jelas beliau.

See author's posts


Ujian vaksin Covid-19 AstraZeneca ditangguhkan

MOSCOW: Ujian vaksin Covid-19 syarikat farmasi AstraZeneca di Amerika Syarikat (AS) masih ditangguhkan, lapor agensi berita Sputnik.

Menurut Reuters memetik sumber, ujian tidak dapat dijalankan kerana masih menunggu hasil siasatan AS terhadap kesan sampingan virus itu di United Kingdom (UK), bagaimanapun, ujian vaksin lain sedang dijalankan.

Laman web Stat News melaporkan pada awal September kajian Tahap Tiga vaksin yang dibangunkan AstraZeneca dan Universiti Oxford itu ditangguhkan kerana disyaki memberi kesan buruk kepada peserta di UK. – Bernama

See author's posts


Naib juara milik Kedah

KEDAH Darul Aman (KDA) FC mengesahkan gelaran naib juara Liga Super buat musim kedua berturut-turut dengan kemenangan bergaya mengatasi Melaka United FC 4-1 pada aksi terakhir liga di Stadium Darul Aman, Alor Setar, semalam.

Kejayaan itu turut menjamin slot pasukan dalam saingan Piala Konfederasi Bola Sepak Asia (AFC) musim depan sekali gus menamatkan perebutan tiga penjuru bersama Penang FC dan Terengganu FC (TFC) yang terikat 2-2 di Stadium Bandaraya, Pulau Pinang.

Pada aksi di Alor Setar, penyerang Tchetche Kipre meledak gol kesembilan peribadi musim ini selepas menjaringkan dua gol awal pasukan pada minit ke-24 dan minit ke-31 sebelum penyerang Melaka United FC Adriano Narcizo merapatkan kedudukan pada minit ke-50.

Skuad bimbingan Aidil Sharin Sahak memuktamadkan kemenangan menerusi dua jaringan dalam tempoh dua minit yang dijaringkan ketua pasukan Baddrol Bakhtiar dan pemain muda Muhammad Fayadh Mohd Zulkifli Amin, masing-masing pada minit ke-67 dan minit ke-69.

KDA FC muncul naib juara dengan mengumpul 43 mata, dua mata di hadapan Penang FC sementara TFC di tempat keempat dengan 38 mata.

Di Stadium Bandaraya, hajat tuan rumah yang terpaksa bermain dengan 10 pemain seawal minit ke-13, untuk meraih tiga mata musnah di penghujung perlawanan selepas pemain tengah TFC Lee Tuck meledak gol penyamaan pada minit ke-80.

Layangan kad merah diberikan kepada pertahanan tuan rumah Abdul Latiff Suhaimi susulan tindakan menjatuhkan kapten Endrik Dos Santos dalam kotak penalti dilihat berbaloi selepas Dos Santos gagal menyempurnakan sepakan penalti diberikan pengadil Mohd Amirul Izwan Yaacob.

Tandukan Kapten TFC Argzim Redzovic pada minit ke-25 berjaya memecah kebuntuan perlawanan, namun Penang FC berjaya bangkit mendahului 2-1 menerusi jaringan Sheriddin Boboev pada minit ke-40 diikuti tandukan penyerang Anselmo Da Silva pada masa tambahan babak pertama.

Pada masa sama, Petaling Jaya (PJ) City FC mencatat kemenangan 2-1 ke atas Selangor FC di Stadium Majlis Bandaraya Petaling Jaya (MBPJ) dengan menyaksikan penyerang import dari Nigeria Ifedayo Olusegun mengesahkan gelaran penjaring terbanyak Liga Super dengan jumlah 26 gol.

Beliau menyempurnakan sepakan penalti pada masa kecederaan babak pertama untuk menyamakan kedudukan 1-1 sekali gus menafikan gol pembukaan Khyril Muhyeen Zambri pada minit ke-21, namun jaringan Muhammad Syahmi Zamri pada minit ke-62 memastikan tiga mata milik PJ City FC.

Sementara itu, juara Liga Super Johor Darul Ta’zim (JDT) menutup saingan musim ini dengan kemenangan 2-1 menewaskan Kuala Lumpur (KL) City FC yang juga kemenangan ke-18 daripada 22 perlawanan pada aksi di Stadium Sultan Ibrahim, Iskandar Puteri.

Malang buat pasukan pelawat apabila dibolosi gol sendiri pemain pertahanan Nik Mohd Shahrul Azim Abdul Halim pada minit ke-70 selepas berjaya mengikat kedudukan 1-1 hasil jaringan pemain tengah Muhammad Izreen pada minit ke-25, menafikan gol pembukaan Muhamad Nazmi Faiz Mansor pada minit ke-16.

Dalam pada itu, dua pasukan yang sah akan turun beraksi di saingan Liga Premier musim depan, Perak FC dan UiTM FC masing-masing mengutip tiga mata pada aksi terakhir dengan menundukkan lawan masing-masing.

Perak FC menewaskan Sabah FC 2-0 di Stadium Perak, Ipoh sementara UiTM FC mencatat kemenangan tipis 1-0 ke atas Sri Pahang FC di Stadium UiTM, Shah Alam.-Bernama

See author's posts


181 orang tiba semalam dikuarantin

KUCHING : Semua rakyat Sarawak yang datang dari luar negara, Semenanjung,
Sabah dan Labuan ditempatkan di pusat kuarantin di lokasi mereka tiba bermula
Ahad lalu.

Jurucakap Jawatankuasa Pengurusan Bencana Negeri (JPBN) berkata, mereka
yang ditempatkan di pusat kuarantin tersebut juga dikategorikan sebagai Orang
di Bawah Pengawasan (PUS).

“Seramai 181 orang yang tiba dari luar Sarawak telah ditempatkan di
beberapa pusat kuarantin.

“Di Kuching, seramai 87 orang ditempatkan di Hotel Hock Lee sementara di
Miri, 68 orang ditempatkan di Hotel Mega dan 26 orang lagi di Hotel Sommerset,”
katanya kepada pemberita dalam satu kenyataan semalam.

Menurutnya, buat masa ini, penerbangan dari Kuala Lumpur ke Sibu telah
dibatalkan kerana masih belum ada penempatan yang sesuai untuk dijadikan
sebagai pusat kuarantin di sana.

Beliau turut menyangkal maklumat berhubung lokasi serta jumlah individu
yang dikuarantin di sekitar bandar Kuching yang tular di Whatsapp semalam.

Katanya, maklumat yang disebarkan itu adalah tidak sahih dan menasihati
orang ramai supaya tidak terus percaya dengan berita yang ditular melalui media
sosial.

Berita-berita seperti ini boleh menimbulkan panik dalam kalangan masyarakat
dan perlu dielakkan, katanya dan menambah, orang ramai harus memastikan
kesahihan sesuatu berita itu sebelum dipanjangkan kepada orang lain.

Sementara itu, anggota Jabatan Bomba dan Penyelamat Malaysia (JPBM) Sarawak
turun padang untuk melakukan kerja sanitasi awam pada bas yang membawa 91 anak
Sarawak yang tiba dari Kuala Lumpur semalam.

Menurut jurucakap JPBM Sarawak, kesemua mereka yang terdiri daripada 55
orang lelaki dewasa, 34 perempuan dewasa dan dua orang kanak-kanak lelaki
dikuarantin di Hotel Dormani Rajah Court untuk tempoh 14 hari.

Ahad lalu, Timbalan Ketua Menteri Datuk Amar Douglas Uggah Embas melalui
sebuah portal tempatan dipetik berkata, kerajaan negeri menyediakan beberapa
buah hotel di seluruh negeri sebagai pusat kuarantin untuk menampung keperluan
anak Sarawak yang datang dari luar negara, Semananjung, Sabah dan Labuan.

Lapan buah bas disediakan di Lapangan Terbang Antarabangsa Kuching (LTAK)
untuk membawa penumpang daripada sebuah pesawat yang tiba dari Kuala Lumpur ke
pusat kuarantin.

Pesawat tersebut membawa kumpulan pertama anak Sarawak seramai 77 orang
termasuk seorang bayi.

See author's posts


Aset APMM sentiasa ada di BPA

MIRI : Agensi Peguatkuasaan Maritim Malaysia (APMM) Zon Maritim Miri sentiasa meletakan asetnya di kawasan perairan dekat Beting Patinggi Ali (BPA) kata Pengarah Zon Maritim Miri, Kepten Maritim Mohd Fauzi Othman.

Beliau berkata, selain APMM, negara China turut turut menempatkan aset mereka di kawasan perairan yang menjadi pertindihan tuntutan terbabit.Katanya, sepanjang setiap bulan pihak Maritim Miri dan Maritim Sarawak ada menempatkan kapal di Beting Patinggi Ali.

“Ada juga kapal-kapal dari semenanjung Malaysia hadir ke sana untuk mengawal kedaulatan negara.

“Aset kita memang sentiasa ada ditempatkan di situ, memang tidak dapat dinafikan terdapatnya juga aset dari negara China yang sentiasa ada ditempatkan di sana,” katanya kepada media ketika meghadiri Ujian Kemahiran Menembak Senjata Kecil di Lapang Sasar di Jalan Miri Bintulu semalam.

Tambahnya, pada masa ini bahawa pihak Malaysia masih belum ada berhubung dengan pihak China di bahagian sana.

“Cuma yang ada ialah kita sentiasa ada menempatkan aset kita di sana dan begitu juga negara China.

“Tidak ada terdapat negara-negara lain yang terlibat menjalankan aktiviti di sana,” katanya.

Sementara itu, secara keseluruhan kawasan perairan dalam zon Maritim Miri berada pada tahap agak baik dengan kadar pencerobohan turun mendadak.

“Pencerobohan yang berkurangan secara mendadak ini disebabkan terdapat kes tegang baru-baru ini melibatkan nelayan vietnam.

“Kita mengambil tindakkan tegas perihal kejadian pencerobohan nelayan Vietnam dan dalam kejadian baru-baru ini,demi langkah menjaga keselamatan, anggota Maritim terpaksa melepaskan tembakkan kearah nelayan asing terbabit sekali gus menyebabkan dia menemui ajalnya,” katanya Justeru itu, kejadian itu kata Mohd Fauzi, diharapkan akan menjadi iktibar kepada nelayan saing lain tidak masuk dan memceroboh pengairan Malaysia.

See author's posts


Cherpan Lalau Pendiau: Nakhoda Sebaginda Bujang Seduai Anak Chuik Keramat

Tusun Ke-7

CHERPAN Lalau Pendiau: Nakhoda Sebaginda Bujang Seduai Anak Chuik Keramat ti dikeluarka dalam Tusun-6 minggu nyin kemari nyerita pasal Sebaginda Bujang ke kena uji Perintah Raja Sedinang Indu, ke alai iya diasuh meresa panjuk buk ti ditanka ba stadium di Mengeri Raja Sedinang Indu. Nama utai ti nyadi jam Nakhoda ke meresa panjuk nya, nya mih sentang cherita ti deka dibacha kitai dalam minggu tu ba Tusn-7 tu.

“Seharitu, kitai amba rayat di Mengeri Sedinang benasit amat laban bisi diundang siku temuai ke dipebasa ari Panggau Libau. Nama iya Sebaginda Bujang, ke baru bulih gelar ‘Nahkoda’, diberi Baginda Raja kitai ditu. Endang ka jelan pengawa selama, kitai seharitu ngatur pekit manjuk ngena buk dikena kitai nyambut penatai temuai lelaki ke bisi rembus ngagai mengeri kitai kitu. Nya alai, diatu pekit tu berengkah.”

Jaku penerang ari buluh balang dikelembung orang mayuh enggau panjung ti ngenying teranggap penginggar, nya ti ngasuh tanah asai ke terangkat.

Semua bala indu ke enggau bepekit, nyengkaum Raja Sedinang Indu-empu, lalu berunyut baka sabut tabu tali, bebatak baka unak wi dirunti, nyingkang betandai ngagai tengah padang, ngambika lalu ngetan panjuk buk enggi diri-empu. Udah kemas panjuk ditan, sida lalu mulaika diri ngagai penuduk diri-empu.

Mensia mayuh berengkah jenuh. Tegeram. Sengian di sekayu padang. Tau disemaka. Didinga jarum dipatah, empa penyunyi utai.

“Diatu, semua panjuk udah ditan. Nya alai aku enggau basa ti besai ngangkatka iya ke Dibasa, Nakhoda Sebaginda Bujang nurun ke padang, ngeraun semua panjuk ti baru udah ditan sekejap tu tadi. Enggau basa ti besai, kami ngangkatka nuan, Nakhoda,” ku buluh balang sambil meremi meri basa, minta Nakhoda nurun ke tengah padang pekit.

“Bah, nama tuju pekit tu, Raja?” tanya Nakhoda, laban ati iya irau enda nemu tuju pengawa ti ngeraun panjuk buk ti erates-ratus mata ditan bala indu di sekayu padang.

“Nadai nya ibuh ditanya, apai. Tak turutka aja perintah Raja,” ku telai Anak Chuik Keramat. “Tang aku bai enggau nuan, enggaika nuan enda nemu nama utai ti nyadi ba benung padang din lagi.”

“Akai-rai! Kati ku ngeraun tu enda ditemu tuju. Betuju ka munuh tua kini pengawa bansa tu!”

Tudah tuai lalu berunyut, kekalik nyandik sangkar, mansang ke tengah padang mai penyerut ati. Iya diiring seraban soldadu. Ketuai soldadu lalu minta Nakhoda bejalai meraka semua panjuk udah semata, semata. Sereta iya teperakaka panjuk ti kelima ratus, iya nya panjuk ti ditanika ba tengah-tengah padang, panjuk nya lalu ngingkas sereta lalu nyintak betis Nakhoda Sebaginda Bujang. Nya panjuk enggi Raja Sedinang Indu-empu. Sereta tepedaka Nakhoda disintak panjuk, orang mayuh lalu gaga, chapuh riuh. Nyau tegugup munyi langit sepiak laban gu ketawa, sentaie, terais, panjung enggau tempap jari mensia sekayu padang.

Nyadi Nakoda nyau temati kutu, kekalat enda nemu utai ti patut agi dikereja diri lebuh udah kena sintak panjuk baka nya.

Sebedau pekit nya dibuka, orang nadai mesuka ngagai iya pasal tuju enggau guna pekit nya. Tang lebuh udah kena sintak panjuk buk enggi Raja Sedinang Indu nya, nya baru buluh balang nerangka ngagai orang mayuh enggau pengaga ati. Penginggar nyawa iya ke meri penerang nya bedauh nyilup remang munyi ti tau ngeraratka petakang Bintang Tiga sereta Bintang Regang Selatan.

“Ampun enggau sembah ngagai Baginda Raja Sedinang Indu sereta enggau temuai dipebasa Paduka Nakhoda Sebaginda Bujang enggau amba rayat mengeri tu. Mai ati ti baruh tang disempulang enggau basa ti besai, aku madahka, nyerumba maya ke embap, hari ke sedap, bulan ti lindap tu, semata panjuk udah nyintak. Nitihka undang-undang ti dikena di Mengeri tu, sebarang sapa ti disintak panjuk nya mesti lalu diambi orang ke empu panjuk nya ke laki. Nyadi sekali tu, Paduka Nakhoda Sebaginda Bujang udah kena sintak panjuk enggi Baginda Raja Sedinang Indu, nya alai kenyau ari entika tu, Paduka Nakoda Sebaginda Bujang dipinta nyerahka diri jadika laki Baginda Raja Sedinang Indu,” ku tempalau buluh balang.

Amba rayat ke bepuluh-puluh ribu, ke duduk belapis-lapis magar padang pekit ke ngemataka pekit, lalu kachuh baru laban gagaka Raja sida udah bulih laki. Tempap jari, terais, ketawa enggau panjung orang ke dia nyau ngasuh tanah asai ti begegar ngilah Sebayan kin.

“Apu, kelanjur amat kereja baka tu. Tu nama dih penyadi. Nadai jalai aku tu tau bebinika Raja, laban bini diri endang meruan di menua. Enchelegit nama bini aku dih. Ni alah bebini dua pan. Pejuru kami Panggau nadai siku ditemu aku kala bebini dua, Raja,” ku Nakhoda bejaku nguing ngagai Raja Sedinang Indu.

“Pendingka aja atur orang dih, pai. Tua tu ga di menua orang, atur orang ga dititih. Enda ingat nuan ka jaku orang tuai, tama pagar babi meruik, tama kampung remaung negung. Udah manah Raja deka belakika nuan. Laba besai tu, apai, anang ditulak,” ku ajar Anak Chuik Keramat.

“Pui! Beli bejaku. Enti galak, tak nuan jadi enggau iya!” lalu ditanjul-tanjul iya sangkar. Nyau tepangka-tepangka kin kitu tudah Anak Chuik Keramat ke dalam sangkar bai sangkar nya bebaring. “Balat pemagah apai. Di menua orang pen nunda pemangah iya ke di menua diri. Tussahh!!” ku putap tudah Anak Chuik Keramat ke mut-mut bejaku end inggar enggaika didinga Sebaginda Bujang.

“Anang ngeransi aku baka tu, apai. Enti majak baka tu, enda jerih parai aku diransi nuan berari. Enti aku mati, nuan pan mati mih apai,” ku Anak Chjuik Keramat serebana.

…BETAMPUNG

Oleh PINSIL SARATOK

See author's posts


PM lancar Pertandingan Komuniti Zon Hijau Covid-19

PUTRAJAYA: Perdana Menteri (PM)Tan Sri Muhyiddin Yassin semalam melancarkan Pertandingan Komuniti Zon Hijau Covid-19 yang melibatkan pemerkasaan komuniti bandar dan luar bandar untuk bersama-sama memastikan kejayaan membendung penularan jangkitan Covid-19.

Muhyiddin berkata, pertandingan itu akan diurusetiakan oleh Agensi Pengurusan Bencana Negara (Nadma) dan diterajui oleh Kementerian Perumahan dan Kerajaan Tempatan untuk kategori komuniti bandar dan Kementerian Pembangunan Luar Bandar bagi kategori luar bandar.

Beliau berkata, kerajaan memperuntukkan RM1.7 juta sebagai hadiah pertandingan itu yang bertemakan “Komuniti Perkasa, Negara Sejahtera”, iaitu sebanyak RM50,000 dalam bentuk nilai projek pembangunan yang akan diberikan kepada Komuniti Zon Hijau Covid-19 yang dipilih sebagai pemenang.

“Sebanyak 20 pemenang bagi kategori luar bandar dan 14 pemenang bagi kategori bandar akan dipilih,” katanya ketika melancarkan pertandingan itu di sini.

Pada majlis itu, Muhyiddin menyerahkan replika cek dengan jumlah RM1 juta kepada Menteri Pembangunan Luar Bandar Datuk Dr Abd Latiff Ahmad dan RM700,000 kepada Menteri Perumahan dan Kerajaan Tempatan Datuk Zuraida Kamaruddin bagi melaksanakan pertandingan tersebut.

Muhyiddin berkata, kategori pertandingan komuniti bandar khusus kepada perumahan strata jenis flat, pangsapuri dan apartmen, manakala kategori komuniti luar bandar terdiri daripada kampung tradisional, rumah panjang dan kampung orang Asal.

Beliau berkata, Pertandingan Komuniti Zon Hijau Covid-19 itu bukan sahaja menggalakkan komuniti untuk membudayakan norma baharu, tetapi juga memperkasakan peranan komuniti bersama-sama pihak kerajaan dalam memerangi pandemik Covid-19 yang seterusnya memastikan warga komuniti bebas daripada jangkitan.

Menyeru anggota masyarakat menyertai pertandingan itu, Muhyiddin berkata: “Insya-Allah, segala jerih perih, komitmen dan usaha pimpinan dan ahli komuniti di kawasan masing-masing untuk membanteras ancaman Covid-19 akan dapat diterjemah dan dihargai melalui pertandingan ini”.

Beliau berkata, antara projek pembangunan untuk pemenang ialah naik taraf ruang rekreasi komuniti, baik pulih surau komuniti, membina perpustakaan komuniti dan lain-lain projek komuniti yang bersesuaian. – Bernama

See author's posts


Trak vaksin bergerak bantu percepat vaksinasi

KUALA LUMPUR:  Seramai 1,000 penduduk projek perumahan rakyat (PPR) Kampung Muhibbah, di sini semalam menerima vaksin menerusi projek rintis Trak Vaksin Bergerak MYMedic@Wilayah.

Menteri Wilayah Persekutuan Tan Sri Annuar Musa berkata, program itu bertujuan mengekang penularan wabak Covid-19 dalam kalangan komuniti yang berkepadatan tinggi.

“Program hari ini memberi keutamaan kepada golongan warga emas dan orang kurang upaya (OKU) dengan dibantu jawatankuasa penduduk dan kemudiannya diselaraskan dalam aplikasi MySejahtera.

“Ini adalah langkah proaktif untuk merancakkan lagi Program Imunisasi Covid-19 Kebangsaan sekali gus membolehkan warga Wilayah Persekutuan mendapatkan vaksin dengan cepat,” katanya, kepada pemberita selepas meninjau projek rintis itu semalam.

Annuar berkata, pengenalan projek rintis itu bertujuan menguji dahulu serta melihat sejauh mana kapasiti yang dapat dilaksanakan kelak.

Annuar berkata, projek rintis itu juga bertujuan membawakan vaksin kepada rakyat agar mereka tidak perlu melakukan perjalanan dan menunggu terlalu lama.

“Kami menjangkakan selepas mendapat kelulusan, operasi trak bergerak pada 15 Jun ini adalah 10 buah dan Julai pula kami akan menggerakkan 39 trak secara serentak.

“Ini berikutan di bawah sistem ini, kapasiti untuk membantu mempercepatkan sehingga 15,000 hingga 20,000 suntikan sehari di Wilayah Persekutuan,” katanya.

Inisiatif Trak Vaksin Bergerak MYMedic@Wilayah yang akan dilaksanakan Kementerian Wilayah Persekutuan bermula 15 Jun ini berupaya memberi suntikan vaksin Covid-19 antara 15,000 hingga 20,000 dos sehari kepada warga Wilayah Persekutuan.

Ia antara empat langkah yang sedang dan akan dilaksanakan di Kuala Lumpur, Putrajaya dan Labuan bagi memastikan Wilayah Persekutuan mencapai imuniti kelompok lebih awal, iaitu menjelang akhir Ogos atau awal September ini.

— Bernama

See author's posts


Peniaga akur PKPP dilanjutkan

KUCHING: Para penjaja akur arahan yang ditetapkan oleh kerajaan untuk melanjutkan Perintah Kawalan Pergerakan Pemulihan (PKPP) sehingga 31 Disember depan demi keselamatan semua.

Ahli Dewan Undangan Negeri (ADUN) Tupong, Fazzrudin Abdul Rahman berkata, sejak Perintah Kawalan Pergerakan (PKP) hari itu, ia menjejas peniagaan penjaja tetapi memahami dan menerima hakikat bahawa mereka perlu akur kepada arahan yang ditetapkan oleh kerajaan.

“Jadi, kita bekerja dalam keadaan kekangan tersebut melihat peluang yang ada dalam keadaan PKPP ini.

“Alhamdullilah, apabila saya mendapat maklum balas daripada penjaja, perniagaan dapat mengikut walaupun ada juga penjaja menghadapi cabaran untuk memulakan peniagaan mereka kerana kekurangan modal,” katanya.

Menurut beliau, mereka ada perancangan untuk menaik taraf tempat ini tetapi harus dilaksanakan peringkat demi peringkat.

“Contohnya, untuk memastikan status tapak ini dahulu dan seterusnya berjumpa dengan kerajaan untuk memohon bantuan dan proses ini harus kita lakukan dahulu sebab itu kita memang ada perancangan tetapi ia masih dalam proses awal,’ jelasnya.

Beliau berkata demikian ketika kunjungan santai ke Booth Pameran dan Kaunter Pendaftaran Gabungan Parti Sarawak (GPS) sempena Program Ambang Kemerdekaan Tahun 2020 di Pasar Malam Metrocity Matang, di sini, baru-baru ini.

Dalam pada itu, Fazzrudin berkata, apabila mendekati Hari Kemerdekaan, sudah tentu banyak program dilakukan untuk mendedahkan masyarakat kepentingan tarikh tersebut dan untuk mengisi program.

“Yang pertama, sememangnya apabila kita mendekati tarikh Hari Kemerdekaan, Hari Malaysia ataupun Hari Sarawak sudah tentu kita melakukan banyak program untuk mengingatkan masyarakat kita tentang pentingnya tarikh tersebut,’ ujarnya.

Tambah Fazzrudin, pelbagai aktiviti seperti pada malam ini dianjurkan.

“Kita membuka kaunter pendaftaran Suruhanjaya Pilihan Raya (SPR), kaunter pendaftaran Parti Pesaka Bumiputera Bersatu (PBB) dan kita juga ada beberapa pameran seperti pameran pengakap, pameran ikan tadi amat menarik sekali dan pameran lain.

“Ia bertujuan mengisi masa belia kita dan kedua untuk menyajikan pengunjung Metrocity selain mereka boleh melihat kedai, gerai seperti biasa mereka boleh melihat dan mengambil peluang mendaftar diri mereka di SPR atau PBB.

Oleh Cheryl Law

See author's posts


Kaedah penguatkuasaan mungkin diteliti semula

KOTA BHARU: Kaedah penguatkuasaan bagi membanteras penyeludupan minyak masak bersubsidi ke negara jiran mungkin diteliti semula jika aktiviti itu terus berlaku, kata Pengerusi Pasukan Khas Jihad Tangani Inflasi Tan Sri Annuar Musa.

Beliau berkata penguatkuasaan bagi tujuan itu sedang giat dilaksanakan dari semasa ke semasa dan pihaknya akan menilai keberkesanannya.

Menteri Komunikasi dan Multimedia itu juga berkata perbezaan harga minyak masak yang tinggi di negara jiran mendorong kepada penyeludupan dan menjadi antara punca masih berlaku ketirisan bekalan barangan kawalan tersebut.

“Apabila perbezaan harga di negara jiran terlalu jauh (tinggi) dengan harga subsidi di negara ini, ia akan mendorong keinginan untuk menyeludup apabila setiap kampit minyak mereka mampu memperoleh keuntungan antara RM4 hingga RM5,” katanya.

Beliau berkata demikian kepada pemberita selepas hadir pada Majlis Penyampaian Watikah Pelantikan Pengerusi Pusat Ekonomi Digital Keluarga Malaysia (PEDi) di sini hari ini. Turut hadir Pengarah Suruhanjaya Komunikasi dan Multimedia (MCMC) Kelantan Abd Mubin Mohd Zain.

Media sebelum ini melaporkan bekalan minyak masak bersubsidi satu kilogram Malaysia dikatakan tidak pernah putus di Golok, Thailand serta senang didapati terutama di pasar negara itu dan dijual pada harga RM6.80 hingga RM7 sepaket berbanding RM2.50 di pasaran Malaysia.

Mengulas lanjut, Annuar berkata antara inisiatif lain pihaknya bagi mengatasi ketirisan bekalan minyak bersubsidi ialah melakukan proses audit forensik membabitkan kilang yang diberikan lesen memproses bahan mentah itu.

“Kita sedang melakukan proses audit forensik ke atas kilang berlesen yang dibenarkan untuk membuat minyak berpaket ini. Sekarang agak longgar….kita musykil dari segi kaedah ia diedar.

“Jawatankuasa (pasukan khas jihad) juga tidak teragak-agak untuk mengubah sistem sekiranya mereka tidak memberi kerjasama. Kalau kita dapat kenal pasti kelemahan dalam rantaian bekalan, kita tidak teragak-agak untuk menukarnya,” katanya.

Beliau berkata setakat ini, bekalan di pasaran adalah mencukupi manakala harga minyak masak tidak bersubsidi juga dilihat semakin turun dari semasa ke semasa dan berharap ia dapat meringankan beban masyarakat. – Bernama

See author's posts


Peserta komited jayakan program kerajaan

LAWAS: Kesungguhan peserta dalam program pertanian, ternakan dan perikanan amat penting bagi menjayakan berbagai program Kerajaan Sarawak untuk memperkasakan sektor berkenaan.

Pada masa yang sama, penggunaan teknologi moden dan canggih juga penting dalam meningkatkan hasil yang diusahakan tanpa bergantung sepenuhnya dengan kudrat tulang empat kerat.

Timbalan Ketua Menteri, Datuk Amar Haji Awang Tengah Ali Hasan turut menyeru agar golongan sasar ini turut berusaha menguasai bahasa Inggeris dan bahasa lain seperti bahasa Mandarin dan Arab yang kini menjadi bahasa perdangangan antarabangsa.

Awang Tengah menyatakan demikian pada majlis perasmian Agriculture Community Outreach Programme(AgriCop) di Dewan Kampung Tanjong Katong Sundar semalam.

Seterusnya sektor pertanian juga terus berkembang penting dan kerajaan Sarawak amat menyedari perkara ini dan berusaha menjadi pengeluar utama makanan negara selain meningkatkan eksport ke pasaran antarabangsa.

Beliau yang juga Menteri Pembangunan Bandar dan Sumber Asli Dua, Menteri Perdagangan Antarabangsa dan Industri, Terminal Perindustrian Dan Menteri Pembangunan Usahawan Sarawak menegaskan kerajaan Sarawak telah mengadakan berbagai kursus dan bengkel untuk membekalkan kemahiran serta pengetahuan peserta sektor pertanian.

Malahan Kerajaan Sarawak juga menyediakan berbagai kemudahan pinjaman untuk modal peserta sektor berkaitan pertanian, ternakan dan perikanan.

Kemudahan jalanraya juga ditingkatkan untuk kemudahan akses golongan ini memasarkan produk mereka selain pembinaan Anjung Usahawan yang menjadi landasan kepada pasaran lebih meluas.

“Perkara paling utama ialah kesungguhan kita mengusahakan bidang ini yang telah berkembang menjadi satu perniagaan yang menguntungkan.

Kerajaan telah menyediakan berbagai kemudahan dan insentif, namun jika kita tidak ada kesungguhan maka ianya akan sia-sia,” tambahnya.

Penggunaan teknologi komunikasi juga semakin penting untuk memasarkan produk pertanian dan yang berkaitan dengannya.

Hadir sama ialah ADUN Batu Danau Paulus Palu Gumbang, Residen Bahagian Limbang Ir Ahmad Denney Ahmad Fauzi, Pegawai Pertanian Bahagian Limbang Japaruddin bin Ali, Pegawai Daerah Lawas Ladin Atok dan ketua-ketua masyarakat lainnya.

Terdahulu Japaruddin memberitahu seramai 150 peserta mengikuti program ini daripada 12 kampung di Sundar.

Kursus ini juga memberi pendedahan teknologi dan menunjukkan model terbaik daripada Jabatan Pertanian.

Pada tahun ini juga sejumlah RM8.2 juta telah diperuntukkan untuk pembangunan sektor pertanian di daerah Lawas.

Manakala daripada jumlah berkenaan, peruntukan sebanyak RM4.1 juta untuk daerah Sundar sahaja.

Fokus adalah untuk tanaman yang mendapat permintaan tinggi seperti durian, pisang, nenas dan lainnya.

Oleh Adeng Edrus

See author's posts